1Ki 2 | `MEU | STEP | David ena mase vada e kahira-kahira negana ai, ia ese ia natuna Solomon e haḡania, eto,\nDavid ese Solomon e haḡania\n1 David ena mase vada e kahira-kahira negana ai, ia ese ia natuna Solomon e haḡania, eto, 2 Lau na tanobada idoinai ena lao dalana ai na laomu. Ba goada, tau doḡadoḡa ai baola. 3 Iehova, emu Dirava, ena hahedua ba badinaia, ena dala ai ba raka, bona ena taravatu bona ena haheḡani bona ena hadediba herevadia bona ena hahediba herevadia ba badinadia, Mose ena taravatu ai e hetore na heto, emu kara iboudiai Ialodiai bona ba lao heni gabudia iboudiai lalodiai namomu baine bada helaoreana, 4 bona Iehova ese ena hereva baine hamomokania helaoreana. Badina be ia ese e herevalaigu, eto, Natumu na edia dala nahuadia bema toho, bena lau vairagu bema raka mai heabidadamadia ida bona mai lalodia bona laumadia idoidiai ida, oi garamu ta basine moru Israel teronona ihelai-kauna ai. 5 Ina danu, oi dibamu Ioab Seruia ede e karagu toma, bona Israel tuari oreadia biagudia raruosi, Abnere Nere bona Amasa Ietere, ede e karadia toma. Ia ese e aladia mase, tuari ai e hebubu rarana na maino negana ai davana e abia, bona asi edia kerere taudia raradia na egu gaba ḡauna ai bona egu tamaka ai e hahebubua. 6 Taunabunai, emu aonega heḡereḡerena ai ba kara, to kwarana na mase gabuna bainela dia maino ai. 7 A Barasilai, tau Gilead, natuna ba hanamodia, emu dabara ai e anianimu taudia bogaradiai bae aniani; badina be kakamu Absalom ena amo na heau negana ai idia ese unu e karagu toma. 8 Simei Gera, tau Beniamina, Bahurimi amo, danu na oi dekemu ai. Mahanaim nala dinana ai ia ese hereva metaudia amo e ihi-ihiraigu; bena Ioridane sinavaina badinai lau dekegu ai e diho ema negana ai na na gwau henia hamata, Iehova ladana ai, nato, Dare amo basina alamu mase. 9 Taunabunai, basioto ia na asi ena kerere, badina be oi na mai aonegamu; ba diba ede ba kara henia toma; ia kwarana mai rarana ida mase gabuna ai ba hadihoa.\nDavid na e mase\n10 Bena David na tubu tama dekediai e mahuta; David ena hanua ai e guria. 11 David ese Israel e lohiaia laḡanidia na hari-ahui: laḡani hitu Heberon ai bona laḡani toi-ahui toi Ierusalem ai. 12 Taunabunai, Solomon ese tamana David ena terono ai e helai, bona ena basileia na e gini tutuka-tutuka.\nSolomon na ena basileia e haginia\n13 Bena Adonia Hagiti na Solomon sinana Bataseba dekena ela. Hahine na eto, Mai mainomu ida oma a? Tau na e haere, eto, Oibe, mai mainogu ida. 14 Ma eto, Aina hereva henimu na tomu. Hahine na eto, A hereva. 15 Ia eto, Oi dibamu basileia na egu, bona Israel taudia iboudiai edia lalohadai idoinai be lau ese baina lohiadia eto; ḡau tamona, basileia na vada e hanai, tadigu enai, badina be Iehova ena amo vada e abia. 16 Harihari egu noinoi oiemu ai na tamona; basio dadaraia. Hahine na eto, A hereva. 17 Ia eto, Mani emu kara King Solomon ba noia, ia ese Abisaga, hane Suneme, baine henigu, baina adavaia; badina be ia ese oiemu noinoi basine dadaraia. 18 Bataseba eto, Namo, hanua pavapavana na oi daimu ai baina noia.\n19 Taunabunai Bataseba na King Solomon dekena ela, Adonia dainai baine hereva henia totona. Bena hanua pavapavana e tore isi, ia ida e hedavari, bena e igo henia diho. Una murinai ia na ena terono ai e helai, bona e hahedua, helai ḡauna ta bae mailaia, hanua pavapavana sinana ena; bena hahine na ia idibana kahana ai e helai diho. 20 Bena hahine na eto, Mai egu noinoi maraḡina tamona emu ai; basio dadaraia. Hanua pavapavana ese e haere henia, eto, Sinagu e, a noinoi; emu noinoi basina dadaraia. 21 Hahine na eto, Abisaga, hane Suneme, na kakamu Adonia ba henia, ia ese baine adavaia. 22 Bena King Solomon ese sinana e haere henia, eto, Badina be dahaka Abisaga, hane Suneme, o gwauraiamu, Adonia ena? Basileia danu ba gwauraia iena; badina be ia na kakagu, bona iena kaha ai na hahelaḡa tauna Abiatara, bona Ioab Seruia danu. 23 Bena King Solomon na Iehova ladana ai e gwau hamata, eto, Ina hereva ese Adonia ena mauri basinema abia oho, Dirava ese dava metau-hereana bema henigu. 24 Taunabunai, Iehova, e haginigu bona tamagu David ena terono ai e atogu bona ena gwauhamata heḡereḡerena ai egu iduhu vada e haginia Diravana, e maurimu heḡereḡerena, Adonia na hari dina ai bae alaia mase. 25 Taunabunai, King Solomon ese Benaia Iehoiada e siaia; bena ia ese e rahua mase.\n26 Bena hanua pavapavana ese hahelaḡa tauna Abiatara e hereva henia, eto, Emu tano Anatoto baola; badina be davamu maorona na mase. A ina nega ai basina alamu mase, badina be Ḡaubada Iehova ena maua helaḡana na tamagu David vairanai o huaiava, bona tamagu ida o hisihisi hebouva, iena hisihisi iboudiai lalodiai. 27 Taunabunai, Solomon ese Abiatara na Iehova ena hahelaḡa tauna dagina amo e lulua lasi; unu amo ia ese Iehova ena hereva, Silo ai Eli ena iduhu e herevalaia herevana, na e hamomokania.\n28 Una kara harina na Ioab enai e kau. Ioab ese Adonia e duruava, ḡau tamona Absalom na se duruava. Bena Ioab ese Iehova ena kalaga helaḡana e heau henia, bona ihaboulaina patana doana e dogodia tao. 29 Bena haida ese King Solomon e hamaoroa, eto, Ioab ese Iehova ena kalaga helaḡana vada e heau henia; ia na ihaboulaina patana badibadinai. Bena Solomon ese Benaia Iehoiada e siaia, eto, Aola, ba rahua mase. 30 Taunabunai, Benaia na Iehova ena kalaga helaḡana ai e kau, bena ia ese Ioab e hereva henia, eto, Hanua pavapavana e haheduamu, e tomu, A raka lasi. A Ioab eto, Lasi, iniseni ai baina mase. Bena Benaia ese una hereva e laohaia hanua pavapavana enai, eto, Ioab na unu e hereva toma, bona unu e haere henigu toma. 31 Bena hanua pavapavana eto, Ena hereva heḡereḡerena a karaia, bavalaia mase, bena ba guria; unu amo rara na Ioab ese e hahebubua kava gwauna na lauegu amo bona tamagu dihina amo bavabia oho. 32 Iehova ese ena rara-hebubu karadia na ia sibona kwarana ai baine haloudia, badina be ia ese tamagu e halahuia, kara maoromaoro ai bona kara namo ai ia e hereaiava taudia rarua na e ala-ala henidia bona dare amo e aladia mase: ta be Abnere Nere, Israel tuari oreana biaguna, ma ta be Amasa letere, Iuda tuari oreana biaguna. 33 Taunabunai, idia raradia gwauna na Ioab kwarana ai bona ia garana kwaradia ai baine lou, bona baine mia hanaihanai; a David bona ia garana bona ena ruma bona ena terono ediai Iehova ena maino baine mia hanaihanai. 34 Bena Benaia Iehoiada na e dae ela; bena ia ese Ioab e botaia bona e hamasea; bena ena ruma ai e guria, tano gagaena ai. 35 Bena hanua pavapavana ese Benaia Iehoiada na tuari oreana biaguna ai e halaoa, Ioab gabuna ai. Hanua pavapavana ese danu hahelaga tauna Sadok na Abiatara gabuna ai e atoa.\n36 Bena hanua pavapavana erena e siaia, Simei e boiria, e hamaoroa, eto, Emu ruma auta na Ierusalem ai ba haginia; unuseni ai ba noho, bona unu amo basio raka lasi, gabu ta basiola. 37 Badina be ba diba momokani, ba raka lasi bona Kidron sinavaina ba hanaia dinana ai vada ba mase; raramu na oi sibomu kwaramu ai baine mia. 38 Bena Simei ese hanua pavapavana e hamaoroa, eto, Emu hereva na namo; egu lohia bona egu pavapava emu hereva heḡereḡerena, emu hesiai tauna na unu baina kara toma. Taunabunai, Simei na dina momo Ierusalem ai e nohova.\n39 Laḡani toi e ore, bena nega ta Simei ena hesiai taudia rarua na e heau, Akisi Maaka, Gata pavapavana, dekena ela. Haida ese Simei e hamaoroa, eto, A kamonai, emu hesiai taudia na Gata ai. 40 Bena Simei e tore isi, doniki ta e heḡaeḡaelaia, bena ena hesiai taudia itahudia totona Gata ela, Akisi dekenai. Simei ese ena hesiai taudia eha abidia, Gata amo e loulaidia.\n41 Haida ese Solomon e hamaoroa, Simei na Ierusalem amo Gata ela, ma e lou. 42 Bena hanua pavapavana erena e siaia, Simei e boiria, e gwau henia, eto, Iehova vairanai asina hagwauhamatamu a? Asina sisiba henimu, asinato “Ba diba momokani, ba raka lasi gabu ta baola negana ai vada ba mase”, a? Bena oi ese o haere henigu, oto “Emu hereva na namo, baina kamonaia”. 43 Benaini, dahaka dainai emu gwauhamata Iehova enai, bona lau ese - na hahedua henimu haheganina, so badinadia a? 44 Bena hanua pavapavana ese Simei e hamaoroa, eto, Tamagu David o kara dika heniava karadia iboudiai na sibomu lalomu ai dibamu; taunabunai Iehova ese emu kara dika idoinai na oi sibomu kwaramu ai baine haloua. 45 A King Solomon ese hahenamo baine abia, bona David ena terono na Iehova vairanai baine gini hanaihanai. 46 Bena hanua pavapavana ese Benaia Iehoiada e haḡania; bena ia na ela, una tau e rahua mase.\nTaunabunai, basileia na Solomon imana ai e gini tutuka-tutuka.


2Ch 10 | `MEU | STEP | Rehoboam na Sekem ela, badina be Israel taudia iboudiai na Sekem ela, pavapava ai bae halaoa totona.\nIsrael ese Rehoboam e daḡedaḡe henia\n1 Rehoboam na Sekem ela, badina be Israel taudia iboudiai na Sekem ela, pavapava ai bae halaoa totona. 2 Ieroboam Nebata na harina e kamonai; badina be ia na dounu Aigupto ai, King Solomon e heautania negana ai e lao henia gabuna ai; una negana ai Ieroboam na Aigupto amo e lou. 3 Bena idia ese ia iboirina e hesiai; bena Ieroboam bona Israel hegogona idoinai ema, Rehoboam e hereva henia, eto, 4 Tamamu ese emai maduna e hametaua. Taunabunai, harihari tamamu ena hesiai ilao-henina aukana bona ena maduna metauna latamai ai na ba haharagaia; bena ai ese oi isiaimu baia lao heni. 5 Ia eto, Dina toi muridiai ma baoma. Taunabunai taunimanima na e raka oho.\n6 Bena King Rehoboam na tau badadia, tamana Solomon maurina ai ia vairanai e giniva taudia, ida e henega bou, e nanadaidia, eto, Emui hahealo be dahaka egu ai? Ini taunimanima na ede baina haere henidia toma? 7 Idia ese e haere henia, eto, Ini taunimanima na boma bogadia hisi, bona boma hamoaledia, bona hereva namodia amo boma haere henidia, bena idia na oiemu hesiai taudia ai baela hanaihanai. 8 To una hahealo tau badadia ese e henia ḡauna na ia ese e dadaraia; bona eregabe taudia, ia ida e vara isi hebouva bona ia vairanai e giniva taudia, ida e henega bou. 9 Ia e nanadaidia, eto, Emui hahealo be dahaka? Ini taunimanima ese vada e hamaorogu, eto “Tamamu ese ai latamai ai vada e atoa madunana na ba haharaḡaia”. Ede baita haere henidia toma? 10 Bena hari ia ida e vara isi hebouva taudia ese e haere henia, eto, Hari vada e hamaoromu, eto “Tamamu ese emai maduna e hametaua a oi ese ba haharaḡaia”, taudia na ini ba haere henidia toma, baoto “Lau imagu kwakikwakina maraḡina udunana ese tamagu mamuna udunana e hereaiamu; 11 taunabunai, tamagu ese maduna metauna na umui latamui ai e atoa, a lau ese ma baina hametaua, bona tamagu ese hekwadi varodia amo e hahisimui, a lau ese doadoa amo baina hahisimui”.\n12 Taunabunai, dina ihatoina ai, Ieroboam bona taunimanima iboudiai na Rehoboam dekena ema, hanua pavapavana ena hereva heḡereḡerena, eto “Dina ihatoina ai dekegu ma baoma”. 13 Bena hanua pavapavana ese e gwau daḡe henidia, tau badadia edia hahealo e dadaraia. 14 King Rehoboam ese eregabe taudia edia hahealo heḡereḡerena ai e hereva henidia, eto, Tamagu ese maduna metauna na umui latamui ai e atoa, a lau ese ma baina hametaua; bona tamagu ese hekwadi varodia amo e hahisimui, a lau ese doadoa amo baina hahisimui. 15 Taunabunai hanua pavapavana ese taunimanima eredia asine kamonai; badina be ini kara na Dirava ese e havaradia, Iehova ese ena hereva, Ahia tau Silono uduna amo Ieroboam Nebata e hamaorolaia ḡauna, na baine hamomokania helaoreana.\nAsi ahumai ta lese natuna enai.\nIsrael e, emu kalaga ba lou henidia!\nDavid e, emu ruma ba gimaia !\nTaunabunai, Israel taudia iboudiai na edia kalaga e lou henidia. 17 A Rehoboam ese Israel taudia Iuda hanuadia ai e nohova na e lohiadia.\n18 Bena King Rehoboam ese Hadorama, e haḡaukaradia taudia biagudia, na e siaia; a Israel taudia ese nadi amo e hodoa mase. Bena King Rehoboam na ena kariota ai e gui haraḡa, Ierusalem baine heau lao eto. 19 Taunabunai, Israel taudia ese David garana e gwau edeede henidiamu ema bona ina dina.


2 SAMUEL 13 - Buk Baibel long tokples Motu\n1David natuna Absalom na mai taihuna ta, ladana na Tamara; ia na hane namo. Nega ta e kau David natuna ta, ladana na Amnon, ese e ura henia.\n2Heḡahusi ese lalona e gugubaia, bena e gorerea, taihuna Tamara dainai; badina be ia na hane-ulato rami-hebou, bona Amnon na asi ena dala ta ienai.\n3A Amnon na mai turana ta, ladana na Ionadab, David kakana Simea natuna; hari Ionadab na kara hegui-heḡui tauna.\n4Ia ese Amnon e hereva henia, eto, Hanua pavapavana natuna e, dahaka dainai daba daba medemu e hore e laomu? Basio hamaorogu a? Amnon ese e haere henia, eto, Tadigu Absalom taihuna Tamara na ura heniamu.\n5Ionadab ese e hamaoroa, eto, Emu mahuta patana ai ba hekure, ba gorere koikoi. Bena tamamu ese baine itamu negana ai na ba hamaoroa, baoto “Mani emu kara taihugu Tamara bainema, flaoa baine henigu baina ania, bona aniani taina na vairagu ai baine gabua, baina itaia, bona ia imana amo baina ania”.\n6Taunabunai, Amnon na e hekure, e gorere koikoi; bena hanua pavapavana ema e itaia negana ai, Amnon ese hanua pavapavana e noia, eto, Mani emu kara, taihugu Tamara bainema, ataga rua iau vairagu ai baine gabu, bena ia imana amo baina ani.\n7Bena David ese hereva e siaia Tamara enai; eto, Taihumu Amnon ena ruma aola, ana taina ba ha karaia.\n8Bena Tamara na taihuna Amnon ena ruma ela, e hekureva gabuna ai e raka vareai Bena ia ese flaoa e hapariparia, e kuia, Amnon vairanai ataga e kara, bena e gabudia.\n9Bena ia vairanai e bubu diho, a ia ese e dadaraidia. Bena Amnon eto, Iboudiai a siaidia lasi. Taunabunai, iboudiai na iena amo e raka lasi.\n10Bena Amnon ese Tamara e hamaoroa, eto, Hari aniani ame vareailai daiutu lalonai, bena oi imamu amo baina ania. Bena Tamara ese e kara atagadia na e abi, daiutu ai e vareailai, taihuna Amnon dekenai.\n11A ianidia totona ia dekena e laohai negana ai, ia ese e rosia, eto, Taihugu e, aoma, aita eno bou.\n12Ia ese e haere henia, eto, Taihugu e, lasi, unu basio karagu toma; badina be kara unuhetomana na Israel ai asie karamu. Ina lebulebu karana basio karaia.\n13Egu hemarai ede baina huaia lao? Bona oi na Israel ai lebulebu tauna ai bae halaomu. Una dainai na noimumu, hanua pavapavana ba hereva henia; badina be ia ese emu amo basine rugu.\n14A ia na erena se kamonai; bena mai goadana dainai e butua tao, e hadikaia.\n15Bena Amnon ese ia e ihi-ihiraia bada; una dainai e ihi-ihiraiava heihi-ihiraina ese e ḡahusia gunava heḡahusina e hereaia. Bena Amnon ese e hamaoroa, eto, A tore isi, lao.\n16A hahine ese e haere henia, eto, Taihugu e, lasi; hari vada o karagu kererena na maragi, a o lulugumu kererena na bada. A ia ese asine kamonai henia.\n17Bena ia ese ena hesiai merona e boina, eto, Ina hahine na vairagu amo avabia oho, bena ia murinai iduara ba koua ahu kunuka-kunuka.\n18Hari hahine ena dabua na dabua latana, imana lata ḡauna; badina be nega gunadia ai hanua pavapavana natuna ulatodia rami-hebou na unu e hadabuadia tomava. Taunabunai, ena hesiai merona ese hahine na e doria lasi murimuri ai, bena ia murinai iduara e koua ahu kunuka-kunuka.\n19Bena Tamara ese kahu na kwarana tubuana ai e atoa, bona hari ena dabua ima-lata e dokia ḡauna na e darea; bena imana tubuana ai e atoa; bena e raka lao mai tai Iolololona ida.\n20Bena taihuna Absalom ese e hereva henia, eto, Taihumu Amnon na oiemu ai e raka vareai a? Taihugu e, asio tai, badina be ia na oi taihumu, asio laloa bada. Taunabunai, Tamara na taihuna Absalom ena ruma ai e nohova mai dara-dokona ida.\n21King David ese unu kara iboudiai haridia e kamonai, bena e badu dikadika.\n22A Absalom ese Amnon se hereva henia, namo eiava dika herevana ta se gwauraia; badina be Absalom ese Amnon e inai henia, taihuna Tamara e hadikaia dainai.\n23Laḡani heboudia rua e lao bubuni. Bena Absalom ena mamoe huidia iutudia taudia na Baal-hasoro ai, Efraim badinai. Bena Absalom ese hanua pavapavana natuna mamaruanedia iboudiai e vavedia.\n24Absalom danu hanua pavapavana dekena ela, e hereva henia, eto, Mani a kamonai; emu hesiai tauna na mai ena mamoe huidia iutudia taudia haida; mani emu kara hanua pavapavana mai ena hesiai taudia ida na emu hesiai tauna ida baitala.\n25A hanua pavapavana ese Absalom e haere henia, eto, Lasi, natugu e, iboumai ai basiala, baia hahekwarahimu na garina. E noia loulou, to se ura, a ena hahenamo mo e henia.\n26Absalom ma eto, Bema oi basiola, mani emu kara kakagu Amnon na ai ida baiala. Hanua pavapavana ese e nanadaia, eto, Dahaka dainai ia na oi ida baola?\n27A Absalom e noia louIou, ela bona ia ese Amnon bona hanua pavapavana natuna mamaruanedia iboudiai na e kahudia nege, ia ida ela.\n28Bena Absalom ese ena hesiai taudia na e haḡanidia, eto, Amnon ba itaia tao, ela bona vine ranuna ese baine hakekeroa; bena bainato “Amnon bavalaia”, bena bavalaia mase. Basio gari; vada na haḡanimui ani? Ba haheauka, ba goada balaheni.\n29Taunabunai, Absalom ena hesiai taudia ese Amnon na Absalom ena haheḡani heḡereḡerena e kara henia. Bena hanua pavapavana natuna mamaruanedia iboudiai na e tore isi, ta ta ena doniki ena doniki ai e gui, e heau.\n30Idia na dounu dala ai, haida ese hari e laohaia David dekenai, eto, Absalom ese hanua pavapavana natuna mamaruanedia iboudiai vada e aladia mase, ta se mauri.\n31Bena hanua pavapavana na e tore isi, sibona ena dabua e dare, bona tano ai e goru diho. Ena hesiai taudia una gabu ai gigini iboudiai danu sibodia edia dabua e dare.\n32A Ionadab, David tadina Simea natuna, eto, Egu lohia na basine laloa hari eregabe taudia, hanua pavapavana natuna, na iboudiai vada e aladia mase; Amnon sibona vada e mase, Absalom ena haheḡani dainai, badina be lalona unu vada e hadaia toma, hari Amnon ese taihuna Tamara e hadikaia dinana amo ema bona harihari.\n33Taunabunai, egu lohia bona egu pavapava kudouna basine hetaha, basineto hanua pavapavana natuna iboudiai vada e mase; lasi, Amnon sibona vada e mase.\n34A Absalom na e heau. Bena tau eregabe, kito tauna, na e gaga isi, e roha lao, taunimanima hutuma na Horonaimi dalana amo e maiva, ororo gabaena ai.\n35Bena Ionadab ese hanua pavapavana e hamaoroa, eto, A itaia, hanua pavapavana natuna na vada ema; emu hesiai tauna e gwauraia heḡereḡerena, unu vada e vara toma.\n36Ena hereva e doko ai, hanua pavapavana natuna e kau; bena gadodia e habada, e tai lolololo. Hanua pavapavana danu mai ena hesiai taudia iboudiai na e tai dikadika.\n37A Absalom na e heau, Talmai Amihud, Gesuru pavapavana, dekena ela. Bena David na natuna taina e taiva, dina iboudiai.\n38Taunabunai Absalom na e heau, Gesuru ela, laḡani toi unuseni ai e nohova.\n39Bena hanua pavapavana lalona ese Absalom ilao-henina e ura lalo-dikava; e diba Amnon na vada e mase dainai una lalo-hisina amo lalona na vada e hakerua.


Jer 44 | `MEU | STEP | Ieremia enai e kau herevadia, Iuda taudia iboudiai Aigupto tanona ai e nohova herevadia, bini. Idia na Migdol ai bona Tapanese ai bona Memefisi ai bona Pataro tanona ai e nohova.\nIeremia ese Iuda taudia na\nAigupto ai e peroveta henidia\n1 Ieremia enai e kau herevadia, Iuda taudia iboudiai Aigupto tanona ai e nohova herevadia, bini. Idia na Migdol ai bona Tapanese ai bona Memefisi ai bona Pataro tanona ai e nohova. 2 Iehova Sabaota, Israel Diravana, na ini e gwau tomamu: Dika idoinai Ierusalem latanai bona Iuda hanuadia iboudiai latadiai vada na hadihoa na vada o itaia. A itaia, ina nega ai idia na vada e vahu, asi tauna ta idia lalodiai e nohomu, 3 edia kara dikadia daidiai. Unu kara amo idia ese e habadugu; badina be idia na ela, muramura mai bonadia e gabu, bona dirava idaudia, idia asi dibadia, umui asi dibamui, bona senemui asi dibadia diravadia, isiaidia e lao heni. 4 Ḡau tamona, egu peroveta hesiai taudia na siaidia havara-havara dekemui ai, nato, Mani ina kara dika-rohorohona, na inai heniamu ḡauna, na basio karaia. 5 A idia na asie kamonai, taiadia asie kirara, edia kara dika asie rakatania, bona muramura mai bonadia igabudia dirava idaudia ediai na asie hadokoa. 6 Taunabunai egu badu-garagara bona egu badu na bubudia dobi, Iuda hanuadia ai bona Ierusalem ariaradia ai e ara; bena vada e ḡaḡae bona vada e vahu, ina dina ai heḡereḡerena. 7 Harihari Ḡaubada Iehova Sabaota, Israel Diravana, na ini e gwau tomamu: Dahaka dainai ina dika badana o karaiamu, umui sibomui ihadikamui, bena tau bona hahine, mero karukaruna bona meromero, na emui amo eme henege daure, Iuda bogaragina amo, bona kwabukwabumui ta basine noho. 8 Badina be dahaka imamui ḡaukaradia amo o habadugumu? Dahaka dainai muramura mai bonadia o gabudiamu dirava idaudia edia, ina Aigupto tanona, vada o mai henia bona o noholaiamu tanona, lalonai; bena unu amo vada ba henege daure, heuduguirai bona hegonagonalai ḡauna ai ba hahelao, tanobada besedia iboudiai bogaragidiai. 9 Senemui edia kara dika, Iuda pavapavadia mai adavadia ida edia kara dika, bona umui mai adavamui ida emui kara dika, Iuda tanona ai bona Ierusalem ariaradia ai e karava ḡaudia, vada o lalodia boio a? 10 Ema bona ina dina idia na asie hahemanau, bona asie gari, bona egu taravatu bona egu hiahedua herevadia, umui bona senemui vairamui ai na ato ḡaudia, lalodiai asie raka.\n11 Taunabunai, Iehova Sabaota, Israel Diravana, na ini e gwau tomamu: A itaia, vairagu baina ha-aukaia emui ai, ihadikamui totona; Iuda idoinai baina negea daure. 12 Iuda taudia kwabukwabudia, vairadia vada e ha-aukadia Aigupto tanona baema bona bae noholaia taudia, na baina abidia, iboudiai baina ha-oredia; Aigupto tanona ai bae hekida diho, dare bona doe amo bae mase ore; asi dagidia bona mai dagibadadia taudia na dare bona doe ese bae hamasedia; idia na heihi ihirai bona hahegari bona heuduguirai bona heḡonaḡonalai ḡaudia ai baela. 13 Aigupto tanona ai e nohomu taudia na edia dika davana baina henidia, Ierusalem davana na henia heḡereḡerena, dare bona doe bona dai-hanai gorerena amo; 14 taunabunai, Iuda taudia kwabukwabudia Aigupto tanona inoholaina totona ;ema taudia, na ta basine heau mauri eiava basine roho mauri eiava Iuda tanona, harihari e uramu bae lou henia, na basine lou lao; badina be basie lou lao, a heau mauri taudia ta ta mo.\n15 Bena dibadia adavadia ese muramura mai bonadia na duava idaudia ediai vada e gabu taudia iboudiai, bona badibadidiai e giniva hahinedia iboudiai, hebou bada-hereana, Pataro ai, Aigupto tanona ai, e nohova taudia iboudiai, ese Ieremia e haere henia, eto, 16 Hereva ta vada o hamaorolaimai Iehova ladana ai, to ai na basia kamonai henimu. 17 A vada a gwaurai hamata karadia iboudiai baia kara, muramura mai bonana baia gabua guba pavapavana hahinena ena, bona inuinu bouboudia baia bubu nege ia ena, a karaia guna heḡereḡerena, ai bona senemai, bona emai pavapava bona emai lohia, Iuda hanuadia ai bona Ierusalem ariaradia ai. Badina be una negana ai, amai aniani na momo, bona namomai na e bada e laova, dika ta asia itaia. 18 A guba pavapavana hahinena ena muramura mai bonana igabuna bona ena inuinu bouboudia ibubudia a hadokoa murinai, ai na ḡau iboudiai vada e dabu bona dare bona doe ese vada e haoremai. 19 Hahine ma eto, Ai na muramura mai bonana a gabua, guba pavapavana hahinena ena, bona inuinu bouboudia a bubu nege ia ena, negana ai, adavamai asie gwau maoro bena ai ese ena ataga a kara latadiai na mai ia laulauna bona inuinu bouboudia a bubu nege ia ena danu a?\n20 Bena Ieremia ese taunimanima iboudiai, tatau bona hahine, unu e haere henia toma taudia iboudiai, na e hereva henidia, eto, 21 Hari muramura mai bonadia, Iuda hanuadia ai bona Ierusalem ariaradia ai o gabu ḡaudia, umui bona senemui, emui pavapava bona emui lohia, bona tano taudia, Iehova ese se laloa tao a? Ia ese se helalolaia une a? 22 Iehova ena haheauka emui kara havara bona emui kara dika-rohorohodia ediai vada e ore; taunabunai emui tano na vada e ḡagae bona vada e vahu, heuduguirai ḡauna ai vada ela, asi inoholaina tauna ta, ina dina ai e miamu heḡereḡerena. 23 Muramura mai bonadia o gabu dainai, bona Iehova o kara dika henia bona Iehova gadona asio badinaia bona ena taravatu bona ena hahedua herevadia bona ena haheḡani lalodiai asio raka dainai, ina dika na latamui ai vada e kau, ina dina ai heḡereḡerena.\n24 Ieremia ese taunimanima iboudiai bona hahine iboudiai e hamaorodia, eto, Iuda taumui Aigupto tanona ai o nohomu iboumui ai, Iehova ena hereva ba kamonai. 25 Iehova Sabaota, Israel Diravana, na ini e gwau tomamu: Umui bona adavamui ese udumui amo vada o gwauraia bona imamui amo vada o karadia, oto “Ai na momokani emai gwauhamata karadia baia kara, guba pavapavana hahinena ena muramura mai bonaula baia gabua bona inuinu bouboudia baia bubu nege”. Benaini, emui gwauhamata ba hamomokanidia bona karadia ba kara. 26 Taunabunai, umui Iuda taumui Aigupto ai o nohomu iboumui ai, Iehova ena hereva ba kamonai. Iehova na e tomu: A itaia, lau ladagu herea-daena bagunai vada na gwau hamata auka, Aigupto tanona idoinai Iuda tauna ta ese uduna amo lau ladagu basine hahanea, basineto “Ḡaubada Iehova e maurimu heḡereḡerena”. 27 A itaia, lau ese na itadia taomu, dika ihavarana dainai, dia namo ihavarana dainai. Iuda taudia iboudiai Aigupto tanona ai na dare bona doe ese bae ha-oredia, ela bona bae ore vaitani. 28 Bena dare amo bae roho mauri taudia na Aigupto tanona amo bae lou lao, Iuda tanona baela, a gadoidia mo; bona Iuda taudia kwabukwabudia iboudiai, Aigupto tanona ema bena e noholaia taudia iboudiai, na bae diba daika ena hereva baine gini, lauegu eiava idia edia. 29 Iehova na e tomu: Toana binai emui ai, emui dika davana baina henimui ina gabu ai, bena ba diba lauegu hereva na bae gini, umui ihadikamui totona. 30 Iehova ini e gwau tomamu: A itaia, lau ese Farao Hofra, Aigupto pavapavana, na inaina imadia ai bona ena mauri iabi-ohona dalana e tahuamu taudia imadia ai baina atoa, Sedekia, Iuda pavapavana, na Nebukadresara, Babulono pavapavana, ana inai tauna bona ena mauri iabi-ohona dalana e tahuava tauna, imana ai na atoa heḡereḡerena.


Covid-19 ‘noho dala matamatana’ – Ples Singsing – A PNG Writer's Blog\nTanobada egegemada lalonai e varamu gorerena Covid-19 metauna na, ta noho laidiamu mauridia lalodiai vada ta dibadiamu, Bona World Health Organization edia taravatu eiava ede baita mauri toma daladia, e ato lasi, bena Papua New Guinea gavamani ese danu ‘noho dala matamatana’ ealasi ena taunimanima edia.\nTo settlement ai e nohomu taunimanima dia na ini ededegwamu ina economic crisis lalodia, edia health taravatu dia e ato dio na vada dia gauta.\nLae City na PNG ena trade bona industry gabuna, Lae amo e lasimu dala badana na Okuk Highway bena unuseni ai gabuta na Nine Mile. Bena ini dala badinai e maketimu, hutuma na hahine. Idia na dala esenai mo e helaimu, motuka oromadia danu se lalomu.\nMay, lagani uanai, edia maketi na e lao goevagoeva. Lockdown ginigunana e hekara, to idia na do unu e maketiva ela bona June 2 ai lockdown taravatu na e atoa siri. Kara ini etomadia e varamu na mauri elaoreana.\nIa danu maketi ta, badina kabedi bona ini gau iboudiai na adorai iboudiai uma amo e lasi laidiamu bena e maketi diamu. To April ela June na taravatu taudia ese e koua, badina tau-kurokuro ta na 10 Mile ai e gorerea.\nGuna e maketiva gabuna na e raka tania badina tano taudia bona kokoroku bisinisi tauna ta ida dispute anaianai e abimu.\nUmbrella badadia eiava kalaga-kalaga enudiai edia maketi gaudia puse latadiai e atomu\nPNG ena population na 8 million, 15% taunimanima dia mo e gaukaramu. A ini taunimanima iboudiai na lasi, unadainai idia bona davadia dia bada ediai black maketi na gau badana.\nLocal Level Government ese ini taunimanima na e itadia guilagimu eiava se duaidiamu, hegeregeredia, mei-ruma eiava ranu paipu dai danu edia se atomu.\nHanaihanai dala badidia hanuadia na mai maketi dia, egeregerena Nine Mile maketina. Tano lohiadia ida e hereve-hereve gunamu gabeamo edia maketi e karadiamu, tano lohiadia bona local government na se gaukara eboumu.\nTano lohiadia edia laloadai danu unuetomana. Ede baetomu danu lewadia, community health services ediai danu asi gauta.\nNine Mile ai e maketimu hahine dia edia lalo hekwarai tamona na polisi ese basie luludia oho bena edia maketi gaudia bae hadikadia, egeregerena Port Moresby City hahine dia ediai e vara.\nIni gau na dia matamta.\n(Gemona Konemamata ese Motu gadoai etorea)


Eze 4 | `MEU | STEP | Taunimanima natuna e, e tunua nadina ta bavabia, vairamu ai bavatoa diho; bena ia kopina ai Ierusalem hanuana laulauna ta ba torea:\n1 Taunimanima natuna e, e tunua nadina ta bavabia, vairamu ai bavatoa diho; bena ia kopina ai Ierusalem hanuana laulauna ta ba torea: 2 ituari-henina ḡaudia bona ikoulaina maguna bona tano senudia bona taruha bona vaḡoma danu laulaudia ba tore. 3 Bena auri palaka-palakana ta bavabia, auri maḡuna ai bainela, oi bona hanua padamui ai; bena ba raraia tao, ikou-ahuna bona ituari-henina ba ha-aukaia. Ina na toa ta, Israel besena enai.\n4 Bena ohemu laurina ai ba eno dere; bena lau ese Israel besena ena dika davana na oi latamu ai baina atoa; dina edehohodia ai ba eno dere na edia dika davadia latamu ai bae mia. 5 Badina be dina na gwaurai henimumu, dina sinahu-toi taurahanita-ahui, idia ese edia dika davadia bae abi laḡanidia heḡereḡeredia; nega unudaudauna na Israel besena ena dika davana latamu ai baine mia. 6 Unu dina ba haḡuḡurudia, bena nega iharuana ai ma ba eno dere, a ohemu idibana ai, bena Iuda iduhuna ena dika davana na latamu ai baine mia; dina hari-ahui na gwaurai henimumu, dina ta ta be laḡani ta a toadia. 7 Bena Ierusalem ikou-ahuna ba raraia tao, mai imamu ḡaḡaena Ia; bena hanua ihadikana ba perovetalaia. 8 A itaia, lau ese varo ai baina guimu, bena basio eno hegiro diba, ela bona emu hanua ikou-ahuna dinadia ba haguḡurudia.\n9 Ina danu, oi ese uit, bali, bini,lentil ,millet , bona rae na bavabidia, nau tamona ai ba udadia hebou, bena igabu ba kara. Bena ohemu ai ba eno dere dinadia hidaosi, dina sinahu-toi taurahanita-ahui lalodiai bavani. 10 Bavania anianina metauna ba hahetohoa, sekele ruahui ▼\n▼ Sekele ruahui = 327 grams sisivana.\ndina ta lalonai; dina ta ai nega tamona mo bavaniani. 11 Ba inua ranuna danu ba hahetohoa, ranu hini ta ba karoaia, karoa tauratoi, bena karoa ▼\n▼ Hini ta bae karoaia, karoa tauratoi, bena karoa ta = 1 litre sisivana.\ntamona ba inua; dina ta ai nega tamona mo ranu ba inu. 12 Bavania, bali atagana na heto, idia vairadiai ba gabua, taunimanima taḡedia kakorodia lahina latanai. 13 Bena Iehova na e tomu, Israel taudia adia aniani mirodia unu bae ani toma, ediai baina luludia lao besedia bogaragidiai.\n14 Bena lau nato, Ḡaubada Iehova e, a itaia, lau na sibogu asina hahemiro; merogu negana amo ema bona hari ina nega sibona e mase kava ḡauna ta eiava uda boromadia ese e darea ḡauna ta asina ania, bona vamu bodagana taina na nega ta ai udugu ai se vareai.\n15 Bena ia ese e hamaorogu, eto, A itaia, na gwau maoromu, amu ataga na taunimanima taḡena kakorona lahina latanai basio gabua, a boromakau taḡena kakorona lahina latanai ba gabua. 16 Ma e hamaorogu, eto, Taunimanima natuna e, a itaia, Ierusalem ai mauri anianina na baina abia oho; aniani metauna bae hahetohoa guna bena bae ania mai garidia ida; bona ranu na bae hahetohoa guna, bena bae inua mai kudou-hetahadia ida. 17 Unu baina kara toma, bena aniani ai bona ranu ai bae dabu, bae heroha heheni mai kudou-hetahadia ida, bona edia dika davadia daidiai taudia bae varoda.


2Ch 6 | `MEU | STEP | Bena Solomon eto, Iehova vada e hereva, dibura masemase lalonai baine noho eto,\n1 Bena Solomon eto,\nIehova vada e hereva,\ndibura masemase lalonai baine noho eto,\n2 Lau ese ruma herea-daena vada na hadaia oiemu,\nemu noho gabuna ai bainela, ela bona hanaihanai.\n3 Bena Israel taudia, una hegogo taudia, do ginidia ai, hanua pavapavana na e gini kerehai, Israel hegogona idoinai e hanamoa. 4 Ia eto, Iehova, Israel Diravana, aita hanamoa. Ia ese ena gwauhamata, uduna amo tamagu David e hamaorolaia ḡauna, na imana amo vada e hamomokania. Ia eto 5 “Egu orea taudia na Aigupto tanona amo na hakaua lasi dinana amo ema, Israel iduhuna iboudiai lalodia amo hanua ta asina abia hidi, lau ladagu baine noholaia rumana auta baine gini gabuna; bona tau ta asina abia hidi, egu bese Israel baine lohiaia. 6 A harihari lau ese Ierusalem vada na abia hidi, lau ladagu na unuseni ai baine noho; bona David vada na abia hidi, egu hese Israel baine lohiaia.” 7 Tamagu David ena lalo-hadai be dubu auta baine haginia, Iehova, Israel Diravana, ladana ena. 8 A Iehova ese tamagu David e hamaoroa, eto “Emu lalo-hadai be lau ladagu dubuna auta ba haginia, bona unu o laloa tomamu be namo; 9 ḡau tamona, oi na dubu basio haginia, a natumu, do baine vara merona, ese lau ladagu dubuna baine haginia.” 10 Harihari Iehova ese ena gwauhamata vada e hamomokania; badina be lau vada na tore isi, tamagu David gabuna ai, bona Israel teronona ai na helaimu, Iehova ena gwauhamata heḡereḡerena, bona dubu vada na haginia, Iehova, Israel Diravana, ladana ena. 11 Unuseni ai maua helaḡana vada na atoa; ia lalonai Iehova ena taravatu, Israel taudia taravadia e atulai ḡauna, na e heudamu.\n12 Bena Solomon na Iehova ena ihaboulaina patana vairanai e gini, Israel hegogona idoinai vairanai; bena imana na e toi roro. 13 Solomon na pata ta auri labora-labora amo vada e karaia, dubu maḡuna ai vada e haginia; ena lata na kiubit ima, ena lababa danu kiubit ima, bona harana latana na kiubit toi. Ia na latanai e gini, tuina e hadai, Israel hegogo idoinai vairanai, bona imana e toi roro, guba e dudui henia. 14 Bena eto, Iehova e, Israel Diravana, asi Dirava ta oi heḡereḡeremu, guba ai eiava tanobada ai; emu gwauhamata o badinaiamu, bona emu hesiai taudia, oi vairamu ai e rakamu mai lalodia idoidiai ida taudia, o bogadia hisimu. 15 Oi ese emu hesiai tauna lau tamagu David o hamaorolaia herevana vada o badinaia; oibe, udumu amo o gwauraia bona imamu amo vada o hamomokania hari ina dina ai. 16 Taunabunai, Iehova e, Israel Diravana, emu hesiai tauna lau tamagu David o gwau henia hamata ḡauna na ba badinaia, oto “Natumu na edia dala nahuadia bema toho bona lau vairagu ai bema raka, oi ese lau vairagu ai vada o raka heḡereḡerena, oi garamu ese basie moru, Israel teronona ihelai-kauna ai”. 17 Taunabunai, Iehova e, Israel Diravana, emu hereva, emu hesiai tauna David o hamaorolaia herevana, na ba hamomokania.\n18 To Dirava na momokani taunimanima ida tanobada ai baine noho a? A itaia, guba atai doriva-dorivana na se heḡereḡere emu noho gabuna; matona, ina lau ese vada na haginia dubuna na ede baine heḡereḡere toma? 19 Ḡau tamona, emu hesiai tauna egu ḡuriḡuri bona egu noinoi bavabi dae. Iehova e, egu Dirava, emu hesiai tauna egu taitai bona egu ḡuriḡuri oi vairamu ai na ba hakala heni; 20 bena ina dubu, vada o gwauraia hamata oi ladamu na iniseni ai bavatoa gabuna, na dina ai bona hanuaboi ai ba haḡerea, emu hesiai tauna egu ḡuriḡuri, ina gabu enai na gwauraiamu ḡauna, na ba hakala henia totona. 21 Emu hesiai tauna bona emu bese Israel na emai ḡuriḡuri ai ina gabu baia vaira henia negadia ai, emai noinoi ba kamonai; oibe, guba ai emu noho gabuna amo ba kamonai; bona ba kamonai negana ai emai dika ba gwau tao.\n22 Tau ta ese ia dekena tauna bema kara dika henia, bena bema haduaia baine gwau hamata, bena bainema, ena gwauhamata na ina dubu lalonai emu ihaboulaina patana vairanai baine gwauraia, 23 oi ese guba ai ba kamonai, bona karana ba karaia; emu hesiai taudia ba hahemaoro henidia, kerere tauna na ba revaia, ena kara na ia sibona kwarana ai ba haloua, bona kara maoromaoro tauna na maorona ba gwauraia, ena kara maoromaoro heḡereḡerena davana do ba henia.\n24 Emu bese Israel na inaidia vairadiai bema darere, oiemu ai vada e kara dika dainai, negadia ai na bema lou henimu, bena oi ladamu bema matauraia, bona ina dubu ai bema ḡurimu bona bema noi henimu, 25 oi ese guba ai ba kamonai, bona emu bese Israel edia dika ba gwau tao, bona ba loulaidia, idia bona senedia o henidia tanona lalonai.\n26 Emu ai bae kara dika dainai guba baine hekou bona medu basine diho negadia ai, ina gabu enai bema ḡuriḡuri, bona oi ladamu bema matauraia, bona ba hahisihisidia negadia ai edia kara dika bema rakatanidia, 27 oi ese guba ai ba kamonai, bena emu hesiai taudia, emu bese Israel, edia dika ba gwau tao, edia raka dalana namona ba hadibalaidia negana ai; bona emu tano, emu bese taudia vada o henidia bae ḡaunaia tanona, latanai medu ba hadihoa.\n28 Tano ai doe bema vara, eiava dai-hanai gorerena, eiava hogohogo eiava valavala eiava kwadi eiava rautunu; eiava inaidia na edia hanua ta ai bema koudia heḡeḡe; eiava edena gorere eiava edena hisihisi bema vara; 29 una negana ai edena guriḡuri eiava edena noinoi tau ta ese eiava emu bese Israel taudia iboudiai ese bae henimu, ta ta sibona sibona ena hisihisi bona ena lalo-hisihisi dibadia ai bona imadia ina dubu bae toi roro henia ai, 30 oi ese emu noho gabuna guba ai ba kamonai bona edia dika ba gwau tao, bona lalodia o dibadiamu taudia ba kara henidia, ta ta ena kara ena kara heḡereḡerena ba henidia, badina be oi sibomu ese taunimanima natudia iboudiai lalodia o dibadiamu. 31 Taunabunai, idia ese oi garimu bae gari bona oiemu dala ai bae raka, senemai o henidiamu tanona ai bae noho dinadia iboudiai lalodiai.\n32 Unuhetomana danu idau tauna ta, dia emu bese Israel tauna ta, na tano daudauna amo bainema, oi ladamu herea-daena bona imamu goadana bona imamu hetoi-rorona bagudiai; bena bainema, ina dubu enai baine ḡuriḡuri; 33 una negana ai emu noho gabuna guba ai ba kamonai, idau tauna ena noinoi gaudia iboudiai ba henia; unu amo tanobada besedia iboudiai ese oi ladamu bae diba bona oi garimu bae gari, emu bese Israel heḡereḡeredia, bona bae diba danu ina lau ese vada na haginia dubuna na oi ladamu vada e hahenemailaia.\n34 Emu orea taudia ese inaidia bema tuari henidia, oi ese boma siaidia dalana ta amo, bena ina oi ese vada o abia hidi hanuana enai bona oi ladamu dainai vada na haginia dubuna enai bema ḡuriḡuri, 35 oi ese guba ai edia ḡuriḡuri bona edia noinoi ba kamonaidia, bona edia namo ba hamiaia.\n36 Oiemu ai kara dika bema kara (badina be dika se karamu tauna ta na lasi), bena boma badu henidia bona inaidia imadia ai boma atodia, bena mai iḡuidia ida inaidia edia tano bema laohaidia, gabu daudau eiava kahikahi, 37 ḡau tamona, mai iḡuidia ida e laohaidia tanona ai bema haeroa bona bema helalo kerehai, bona e ḡuidia taudia edia tano ai oi bema tai henimu, bema toma “Ai na vada a kerere, vada a kara havara, vada a kara dika”; 38 oibe, bema helalo kerehai mai daradia idoidiai bona mai lalodia idoidiai, inaidia, hari e ḡuidia taudia edia tano ai, bona edia tano, senedia o henidia tanona, bona o abia hidi hanuana, bona ina oi ladamu bagunai vada na haginia dubuna, bema vaira henidia, oi bema ḡurimu, 39 oi ese emu noho gabuna guba ai edia ḡuriḡuri bona edia noinoi ba kamonai, bona edia namo ba hamiaia, bona emu orea taudia edia kara dika oiemu ai do ba gwau tao. 40 Egu Dirava e, harihari oi matamu a hapapadia bona taiamu a hakiraradia, ina gabu ḡuriḡurina enai.\n41 Dirava Iehova e, harihari a tore isi, emu laḡa-ani gabuna baola,\noi bona emu siahu maua-helagana;\nDirava Iehova e, emu hahelaḡa taudia ese hahemauri bae hahedokilaia,\nemu helaḡa taudia ese emu namo bae moalelaia;\n42 Dirava Iehova e, o horoa tauna vairana basio hamedea kerehai,\nemu hebogahisi emu hesiai tauna David enai ba laloa tao.


Jos 5 | `MEU | STEP | Amoro pavapavadia iboudiai Ioridane sinavaina unukahana ai, Iahara kahana ai, e nohova, bona Kanaan taudia edia pavapava iboudiai, kone kahana ai e nohova, na harina e kamonai, Iehova ese Ioridane sinavaina e hakororoa Israel taudia ediai ela bona idia vada e hanaia, bena kudoudia e hetaha bona laumadia e daure, Israel taudia daidiai.\n1 Amoro pavapavadia iboudiai Ioridane sinavaina unukahana ai, Iahara kahana ai, e nohova, bona Kanaan taudia edia pavapava iboudiai, kone kahana ai e nohova, na harina e kamonai, Iehova ese Ioridane sinavaina e hakororoa Israel taudia ediai ela bona idia vada e hanaia, bena kudoudia e hetaha bona laumadia e daure, Israel taudia daidiai.\n2 Una negana ai Iehova ese Iosua e hereva henia, eto, Vasiga bavabi, Israel taudia ma ba peritomedia lou, nega iharuana. 3 Taunabunai Iosua ese vasiga e abi, Israel taudia e peritomedia, Gibeata-haraloto ai. 4 Iosua ese e peritomedia badina binai: Aigupto amo e raka lasi mamaruanedia iboudiai, tuari taudia iboudiai, na dala ai vada e mase, tano ḡaḡaena ai, Aigupto amo e raka lasi murinai. 5 E raka lasi tataudia iboudiai be vada e peritomedia guna; a dala ai e vara, tano ḡaḡaena ai, tataudia, tamadia na Aigupto amo e raka lasi murinai, na asie peritomedia. 6 Badina be Israel taudia na laḡani hari-ahui tano ḡaḡaena ai e loaloava, ela bona bese idoinai, tuari taudia Aigupto amo e raka lasi iboudiai, na e mase ore; badina be idia na Iehova erena asie kamonai. Bena Iehova ese e gwau henidia hamata, senedia e gwau henidia hamata baine henida eto tanoml, rata bona bada-ranuna e arumu tanona, na basine haheitalaidia eto. 7 Taunabunai idia natudia, idia ibolodia ai e halaodia taudia, na Iosua ese e peritomedia; badina be dala ai asie peritomedia.\n8 Bese idoinai e peritomedia murinai, idia na edia taruha ai e nohova ela bona hisihisi vada e ore. 9 Bena Iehova ese Iosua e hamaoroa, eto, Hari dina ai Aigupto ena hemarai na emui amo vada na keia oho. Taunabunai, una gabu ladana e hatoamu Gilgal, ▼\n▼ “Gilgal” anina be “Hekei”.\nema bona hari dina.\n10 Israel taudia na Gilgal ai e nohova negana ai, idia ese lagau-hanai ariana e karaia. Hua dinana ihagwauta-hanina adorahina ai e karaia, Ieriko taorana ai. 11 Lagau-hanai dinana e ore, kerukeru idia na una tano anina e ania, asie hatubua flaoana dikeadia bona e gabua uitina. 12 Tamo anina e ania, bena ma kerukeru mana e doko; Israel taudia na mana asie ania lou, a Kanaan tanona anina e ania una laḡani ai.\n13 Ieriko badibadinai Iosua na e roha isi, tau ta e itaia, dare e veria lasi imana ai. Bena Iosua ese e raka henia kahi, e nanadaia, eto, Oi na ai ida, eiava inaimai? 14 Ia na e haere, eto, Lasi, lau na Iehova ena tuari oreana baina halohiaia totona nama. Bena Iosua na tano ai e goru diho, e toma henia diho, eto, Egu lohia ese ena hesiai tauna ede be haḡania tomamu? 15 Iehova ena tuari oreana lohiana ese Iosua e hamaoroa, eto, Emu tamaka na aemu amo a koki oho, badina be o ginimu gabuna na tano helaḡana. Bena Iosua na unu e kara toma.


4 Be yaba tenaḡa ḡaromie è kita be ya gewagewana, inam uma: Taumi noḡone koyawai nuapaḡoeguna, be yodi inam wainuapaḡonama koya gosena. 5 Ko noḡoti, boni koyawai nuapaḡo gurateguna, be yodi ami wainuapaḡoma e yovoyovo munaḡana. Vutuna aubainama ami noḡotama ko vitaredi, be noḡone aba koya voivoiedina, vutudi ko voiedina. Deḡoda taumi nam noḡota vitara ko paḡo, naumeki da taugu yà verau be ami kendoroma kainama na gabue midimidinama yà kai porena.* Inam baninama tokare ekalesia e kaiporena.\n9 Taugu ami piripirima be ami waikaruwaḡawaḡama è kataiedina. Be ibewa da taumi inam waiguyau banegimima! Taugu è kataiena da taudi aitauḡa ta riuriu munaḡedina da taudi kabe Jius, be taudi vutudi taumi ḡaromie tawai menamenana. Inam taudi nam Jius, ta kaikaiyovuna, taudi inam Seitan na banagama.† Gurik bonane ya riuna: Seitan na sinagogma 10 Piripiri tokare ḡaromie ta tubuḡana, taumi nam ko naira! Yà riuriuemina da ḡesaumima tokare Diaboro dibure e birimina raurubumima aubainama. Be dabudine taumi raukivigewagewa ko banavina raḡan matabudi 10 nopodie. Deḡoda tokare tai gurimina, be taumi koi patutu be ami waisumaḡe ko midi bagibagina, taugu tokare ami maesama paiwaraga yà utemina, inam yawasana kenakena nonoḡinama.\n*2:5: Inam baninama tokare ekalesia e kaiporena.\n†2:9: Gurik bonane ya riuna: Seitan na sinagogma


Heb 8 | `MEU | STEP | Ai ese vada ame gwaurai herevadia anidia bini: ita na mai eda hahelaḡa tauna badana, Herea Mikamika Diravana ena terono idibana kahana ai vada e helaimu, guba ai.\n1 Ai ese vada ame gwaurai herevadia anidia bini: ita na mai eda hahelaḡa tauna badana, Herea Mikamika Diravana ena terono idibana kahana ai vada e helaimu, guba ai. 2 Ia na helaḡa ḡaudia bona ḡuriḡuri kalagana korikori ireḡudia tauna: una kalaga na taunimanima ese asie taruhaia, a Lohiabada ese e taruhaia.\n3 Hahelaḡa taudia badadia iboudiai vada e duanaidia, herahia ḡaudia bona boubou ḡaudia bae boudia; taunabunai, ina hahelaḡa tauna badana danu mai ena herahia ḡauna. 4 Tanobada ai bema noho, ia na hahelaḡa tauna ai basinema lao; badina be hahelaḡa taudia haida nonoho, idia ese boubou ḡaudia e hahelaḡamu, taravatu heḡereḡerena. 5 Idia edia ḡaukara na guba ai e karamu ḡaukarana ihaheḡereḡerena bona laulauna mo. Dirava ese Mose e tamanua na heto, ḡuriḡuri kalagana baine karaia negana ai; eto, Nahuamu ba tohoa, ḡau iboudiai ba kara, ororo ai na haheitalaimu ḡaudia oromadia heḡereḡedia. 6 A harihari Keriso ese hereḡu dagina hereana vada e abia, dagi gunadia e hereadiamu; ina na iena herohemaino ese taravatu gunana e hereaiamu heḡereḡerena, badina be gwauhamata hereadia latadiai e hadaia dainai.\n7 Badina be taravatu gunana bema asi kererena, iharuana bema asi badina. 8 A Dirava ese kereredia e gwaurai, eto,\nLohiabada na e gwaumu, dina vada be maimu,\nTaravatu matamatana do baina karaia, Israel besena ida\nBona Iuda besena ida;\n9 Dia senedia ida na karaia taravatuna heḡereḡerena,\nImadia na abi dinana ai,\nAigupto tanona amo baina hakaudia lasi nato;\nBadina be egu taravatu asie badinaiava,\nTaunabunai na dadaraidiava;\nLohiabada na unu e gwau tomamu.\n10 Lohiabada ma e gwaumu: unu dina muridiai,\nIna tarava baina atua, Israel besena ida;\nEgu haheḡani na lalodia ai baina ato,\nKudoudia ai baina tore;\nEdia Dirava ai bainala,\nIdia danu besegu ai baela.\n11 Basie hahediba heheni danu, basieto\n“Lohiabada ba dibaia”,\nBadina be kikina-badana iboudiai ese lau bae dibagu.\n12 Badina be edia kara dikadia lalodiai baina bogadia hisi,\nBona edia kara havara basina lalo tao.\n13 Taravatu matamatana iherevalaina ai, ia ese gunana na vada e ore ḡauna ai e halaoa. Bona siahuna e ore ḡauna, ḡau gunana, vada be pukimu.


Zec 5 | `MEU | STEP | Bena na gaga isi lou, na roha lao, buka helokuna ta na itaia, e rohova.\nPeroveta tauna ena mata-hanai ihatauratoina\n1 Bena na gaga isi lou, na roha lao, buka helokuna ta na itaia, e rohova. 2 Ia ese e nanadaigu, eto, Dahaka o itaiamu a? Lau na haere, nato, Buka helokuna ta rohona ai na itaiamu; ena lata na kiubit ruahui bona ena lababa na hubit gwauta. 3 Bena ia ese e hamaorogu, eto, Ina na heuduguirai ḡauna, tano idoinai daenai e laomu; badina be ina murinai henao taudia iboudiai na bae henege daure, ia lalonai e hedinaraimu heḡereḡerena bona ia murinai e gwau hamata koikoimu taudia iboudiai na bae henege daure, ia lalonai e hedinaraimu heḡereḡerena. 4 Iehova Sabaota na e tomu: Lau ese baina siaia lao, henao tauna ena ruma lalonai baine vareai bona lau ladagu ai e gwau hamata koikoimu tauna ena ruma lalonai danu; bena ena ruma ai baine mia ela bona baine ha-olea, au bona nadi danu baine ha-oredia.\nPeroveta tauna ena mata-hanai ihahituna\n5 Bena lau ida a hereva-hereva aneruna e raka kahi mai, e hereva henigu, eto, A gaga isi, e lasimu ḡauna na ba itaia. 6 Bena lau nato, Una na dahaka? Ia eto, Una na tohe ta e laomu. Ma eto, Ina na edia kara havara, tano idoinai lalonai. 7 Bena na itaia, auri-metauna ikaruhina na e heabi isi, bena tohe lalonai hahine ta e helaiva. 8 Bena ia eto, Ina na Kara Dika. Bena ma e doria dobi tohe lalonai, bona auri-metauna ikaruhina amo e karuhia ahu. 9 Bena na gaga dae, hahine rarua na itadia, e maiva. Lai ese hanidia e ha-evadia; hanidia na boḡe hanidia na heheto. Bena idia ese hari tohe e abia isi, tanobada bona guba padadiai. 10 Bena lau ida a hereva-hereva aneruna na na nanadaia, nato, tlari tohe na ede e laohaiamu? 11 Ia ese e hamaorogu, eto, Sinara tanona; unuseni ai dubuna bae haginia; baine gini vaitani bena tohe na ilahana latanai bae laia kau.


Zec 12 | `MEU | STEP | Maduna metauna herevana Iehova ena amo, Israel dainai. Iehova, guba vada e idia roro bona tanobada vada e karaia bona taunimanima laumana na ia lalonai vada e havaraia Diravana, na ini e gwau tomamu:\n1 Maduna metauna herevana Iehova ena amo, Israel dainai. Iehova, guba vada e idia roro bona tanobada vada e karaia bona taunimanima laumana na ia lalonai vada e havaraia Diravana, na ini e gwau tomamu: 2 A itaia, lau ese Ierusalem na hahekekero keherena ai baina halaoa, hegegemadai besedia iboudiai ediai; Iuda ihadikana ḡauna ai bainela danu, Ierusalem bae koua heḡeḡe negana ai. 3 Una dina ai lau ese Ierusalem na nadi metauna ta ai baina halaoa, bese iboudiai edia; bae abia isi taudia iboudiai na sibodia bae hahehisi herea. Bena tanobada basileiadia iboudiai na bae hahebou, ia ihadikana. 4 Iehova na e tomu: Una dina ai, hosi iboudiai kudoudia baina hahetahadia, bona hosi-gui taudia iboudiai na baina hakavakavadia. A Iuda iduhuna taudia na matagu baina hapapa henidia, bese idau-idau taudia edia hosi iboudiai matadia baina hakepuludia negana ai. 5 Bena Iuda iduhudia taudia na bae hereva heheni, baeto “Ierusalem inoholaina taudia ese goada e abiamu, Iehova Sabaota, edia Dirava, dainai”.\n6 Una dina ai, Iuda iduhudia na gida keberena au bogaragidiai na heto, eiava kede hururu-hururuna rei kakoro bogaraginai na heto; heḡeḡemadai besedia iboudiai, idiba kahana ai bona lauri kahana ai, na idia ese bae aradia ore, a Ierusalem na gabuna ai baine mia, mai inoholaina taudia ida.\n7 Iehova ese kwalimu na Iuda kalagadia baine henidia guna, David iduhuna hairaina bona Ierusalem inoholaina taudia hairaidia ese Iuda hairaina basie hereaia helaoreana. 8 Una dina ai Iehova ese Ierusalem inoholaina taudia na kesi amo baine koudia heḡeḡe; una dainai manokamanoka-herea tauna idia bogaragidiai na una dina ai David ida bae heḡereḡere; bona David iduhuna na Dirava ida, Iehova ena aneru ida, bae heḡereḡere, idia ikwaradia ai. 9 Una dina ai danu lau ese Ierusalem e tuari heniamu basileiadia iboudiai ihabua-taridia dalana baina tahua.\n10 Bena David iduhuna bona Ierusalem inoholaina taudia latadiai hebogahisi bona noinoi laumana baina seia dobi; taunabunai vada e gwadaia uru tauna bae raraia negana ai, idia na ia taina bae tai, ta ese natuna vara edeana bema tailaia na heto, bona bae tai ḡadeḡadelaia, ta ese natuna roboana bema taitailaia na heto. 11 Una dina ai taitai na baine bada herea Ierusalem ai, Megido taorana ai, Hadadarimon taina e taiva na heto. 12 Tano taudia na bae taitai, edia iduhu ta ta ai: David iduhuna tataudia na sibodia bona adavadia danu sibodia; Natan iduhuna tataudia na sibodia bona adavadia danu sibodia; 13 Levi iduhuna tataudia na sibodia bona adavadia danu sibodia; Simei iduhuna tataudia na sibodia bona adavadia danu sibodia; 14 bona iduhu oredia iboudiai tataudia na sibodia bona adavadia danu sibodia.


HAHEMAORO TAUDIA 17 - Buk Baibel long tokples Motu\nHAHEMAORO TAUDIA 17\n1Tau ta Efraim ororodia ai e nohova, ladana na Mika.\n2Ia ese sinana e hamaoroa, eto, Hari silver monidia daha-ta sinahu-ta oiemu amo e heabi-oho, bona daidiai oi ese heuduguirai herevana o gwauraia, bena lau danu na kamonai, ḡaudia na lau dekegu ai; lau ese na abidia. Bena sinana eto, Iehova ena hahenamo na natugu latanai baine mia.\n3Bena Mika ese hari silver monidia daha-ta sinahu-ta na sinana e henia lou. Bena sinana eto, Ina silver na hahelaḡaiamu Iehova ena, natugu bagunai: e koroamu laulauna ta bona e haveveamu laulauna ta bae kara; taunabunai na henimu loumu.\n4Taunabunai, Mika ese silver e abia, sinana e heni lou, negana ai, hahine ese silver monidia sinahu-rua e abi, silver iḡaukaralaiana tauna e henia; bena ia ese kahana e koroa, laulau ta e karaia, ma kahana e havevea, laulau ta e karaia; bena laulau na Mika ena ruma ai e miava.\n5Hari tau, Mika, na mai ena dubu; bena ia ese dabua helaḡana bona kaivakuku e kara; bena natuna maruanena ta e duanaia, ena hahelaḡa tauna ai bainela.\n6Unu dinadia ai Israel na asi pavapavana; Israel taudia na ta ta ena lalo-hadai ena lalo-hadai heḡereḡeredia e kara.\n7Tauhau ta Betelehem ai e nohova, Iuda tanona ai. Ia na Iuda iduhuna tauna; ia danu Levi tauna.\n8Una tau na Betelehem-luda amo e tore isi, eha laolao, ena noho gabuna ta baine tahua eto; bena ena laolao ai na Efraim ororodia ai e kau, bona Mika ena ruma ai e gini dae.\n9Mika ese e nanadaia, eto, Ede amo oma? Ia e haere henia, eto, Lau na Levi taugu, Betelehem-luda amo vada nama; egu noho gabuna ta na tahuamu.\n10Bena Mika ese e hamaoroa, eto, Lau dekegu ai ba noho, tamagu ai bona egu hahelaḡa tauna ai baola; bena laḡani ta ta amo silver monidia gwauta gwauta amo baina henimu; emu dabua bona amu danu baina henimu.\n11Bena Levi tauna lalona vada e heḡereḡere Mika dekenai baine noho; bena una tauhau na ia natuna heḡereḡeredia ai ela.\n12Bena Mika ese una Levi tauna na e haginia: tauhau na Mika ena hahelaḡa tauna ai ela, bona ena ruma ai e nohova.\n13Bena Mika eto, Harihari lau na dibagu Iehova ese baine hanamogu, badina be Levi tauna vada na abia, egu hahelaḡa tauna.\n< HAHEMAORO TAUDIA 16\nHAHEMAORO TAUDIA 18 >


Vari Verenama Apasol 12\n1 Inam raḡanine nama guyau Herod tauwai sumaḡa ḡesaudima ya vunuḡidi be ya raukivi gewegewedina. 2 Tauna Jon tuaḡanama Jeims kwatikwatie yai gurina. 3 Be raḡanine Herod e kitana be Jius nuedima ya vere kauana tauna na voiama aubainama, vutuna aubainama Pita mate ya vunuḡi be ya panina. Uma kauinama Buredi-Nam-Sasanina soinama nopone ya tubuḡana. 4 Naumeki da Herod Pita ya pani da dibure ya boru, yodibe banaga 16 ya riupore nawedi* Gurik nopone inam umanama: Be tauna banaga iḡeiḡeridima damdima 4, be dam tenatenaḡaḡa nopone banaga sievinama 4 Herod Pita ya riuporena ḡarodie. da taudi sibo Pita a kita watanina. Be Herod na ogama ya tarataraḡina da Naḡopore soinama murine tauna sibo Pita ya dobiḡe patare da sibo ya etarena. 5 Naumeki da Pita dibure a rabena, be Mamaitua na damma tauna aubainama Mamaitua ḡarone a moimoiragina.\n6 Pomainama sibo Herod Pita ya dobiḡena etarenama aubainama be manakanama kupine Pita banaga iḡeiḡeridima rabui poudie ya kenakenana. Be tauna seini rabui a raupaniedina, tenaḡa kasaune be tenaḡa senine. Be inam seinidima teneḡidie isudima banaga iḡeiḡeridima nimedie a panidina. Be dibura matakedane taubodama a midimidina. 7 Be yai raḡantenaḡe da Bada na aneama ya raumidire be Pita na kaba kenama dobunama ya yanana. Be tauna Pita girigirinama ya riḡa da ya taiḡosori be ya riuena, “Kwa midisuḡu makai!” Naumeki be seinidima nimane a nuaporaḡana. 8 Dabudine anea ya riuena, “Am gara be am kaḡasumama kwa kotedi!” Be Pita nama ya voiena. Dabudine anea ya riuena, “Yodi am kwamama kwa kote be kwai muriwatanegu!”\n9 Naumeki be Pita anea yai muriwatane be dibura a dobi porena. Be tauna nam i kataiena da aba anea ya voivoiana, naumeki baniḡominama vutuna ya tubutubuḡana, be tauna yai noḡotana kabe rauboni matae kitakitanama i kitakita. 10 Taudi taubodama noḡone be murine ai muridi be a dobina meagai kedanama matane, matakeda irama boruborune a dobi be matakeda mabine ya nuaporaḡa be anea Pita mate ḡavoe a dobi be kedaḡa a naḡonaḡo be anea yai raḡantenaḡe da Pita ya gosena.\n11 Be raḡanine Pita na noḡotama ya tava munaḡana, tauna ya riuna, “Yodi è katai kauena da riukaua. Bada na aneama ya riuporena da taugu Herod na rewapanae be Jius adi ogama gewegewedie yai yawasaniguna.”\n12 Naumeki da tauna na noḡotama ya yana, be ya naḡona Meri na vadae. Meri, tauna Jon tawai isaisana Mak tinanama, be banaga toitoi na vadae ai rawateḡeidi be a moimoiragina. 13 Naumeki da Pita matakedae ya raupewapewa be taunoya waivinama isanama Roda, tauna matakeda kaiporenama aubainama ya verauna. 14 Be raḡanine Pita bonanama ya vaivaiena, tauna nuanama ya vere kaua be matakeda kaiporenama nuanama ya koa be ya manini ya munaḡa be ya riuna, “Pita matakedae e midimidina”. 15 Be taudi a riuena, “Tam kuya bua, bo?” Be tauna ya riu raukosoḡaiḡaina, aubainama taudi a riuna, “Agunai Pita keyaunama.”\n16 Be Pita yaḡoro ya rarau pewapewana. Dabudine taudi matakeda a kaipore, be Pita ta kitana be nuedima ya mosarina. 17 Be Pita nimane ya raukati tawedina da sibo ai nuatuḡuna. Dabudine tauna, nema Bada dibure be ya dobiḡa bakena ya gututuena. Be ya riuna, “Uma kauinama Jeims be tuatuaḡanama ḡesaudima mate koi varidi!” Naumeki da tauna ya dobi munaḡa be wari kedae ya naḡona.\n18 Raḡanboiboi taubodama a nuababaḡa be nuedima ya rovo be a riuna, “Pita nema ya bako?” 19 Be Herod ya ḡoeḡoedina sibo Pita a nawena ḡarone, taudi nam ti banavina. Vutuna aubainama tauna taubodama yai taravireviredi, be dabudine tauna banaga ḡesaudima ya riuedi da taudi taubodama tai guridina.\nDabudine Herod Judia ya gose be ya naḡona Seseriama, be dabudine ya miana. 20 Be Herod tauna Taiya be Saidon banegidima ḡarodie nuanama yai medi kaua. Vutuna aubainama taudi adi babadama a riuporedina Herod ḡarone. Be taudi Herod na vadama taurabenama, isanama Blastas ai turane be a riuena da tauna guyau Herod ya riue da tauna sibo suba ya voiena, baninama taudi inam guyaunama na dobue kani sibo a paḡopaḡona. 21 Vutuna aubainama Herod raḡan ya vine da deḡo raḡanine sibo patara ḡarodie sibo ya giuna. Naumeki da tauna na waiguyauma garedima ya kotedi be na kaba miae ya mia, be na giuma yai karena. 22 Na giuma poune be banaga bonedima dosine a riuna, “Inam mamaitua bonanama, nam banaga ḡoma!”\n23 Vutuna aubainama Bada na aneama yai raḡantenaḡe da Herod ya kati waibakoko be motamota noponama a kani rovo da ya gurina, baninama tauna nam Mamaitua i vivirena aubainama. 24 Be Mamaitua riunama ya moraba be ya daberarana.\n25 Raḡanine Banabas be Sol adi noyama Jerusalemma awai kovina, naumeki taudi, Jon awai isaisana Mak, mate a munaḡana.\n*12:4: Gurik nopone inam umanama: Be tauna banaga iḡeiḡeridima damdima 4, be dam tenatenaḡaḡa nopone banaga sievinama 4 Herod Pita ya riuporena ḡarodie.


Mak 10 KAKABAI - Yesu mba dobuna i ḡose bi i nawa - Bible Search\n1Yesu mba dobuna i ḡose bi i nawa Diudia bi Dioudan gaubina i damani, noi nevanemo suwala ena ani lovotava yawaninemo. Bi ḡome lava kumna a tava munaḡa bi i wai lovelovedi, mai laḡan matabuna i voivoiyena mai.\n2Palisi ḡesaudi Yesu wai laulubuna a ḡoye aubaina te a nato lisinemo bi aitalaye, “Eda waiḡake i wai anine ee geḡa, te oloto mwanena ya gose?”\n3Bi Yesu waitalamo i giuwedina gado, “Mousis waiḡake i vitevitemina bainewa i giu?”\n4Tedi a giuna gado, “Mousis ena waiḡake i waianina te oloto waiḡose pepana ya kuli mwanena ya vite bi muliḡa ya giukamaḡe ya nawa.”+\n5Kamaina bi Yesu i giuwedina gado, “Mousis mba waiḡakena aubaimi i kulina, banina temi nopomi i ḡaiḡai aubaina. 6Bi niga ko noḡoti, wala pakanemo Maimaituwa dobu i voivoiye laḡannemo, tana lava i voiyedi, oloto bi waivini.+ 7Taunana aubaina oloto tamana bi tinana ya gosedi bi mwanena vaitena sa miya ḡemota,+ 8bi tedi labuidi tubuḡa ḡemota sa tubuḡa. Niganana tedi mote labu bi ḡemota. 9Taunana aubaina Maimaituwa tedi i wai ḡemotidina mote lava i mai dabalalidi.”\n10Muliḡa tedi a munaḡa vanuwemo bi Yesu ena tauwaikaiwatana aitalaye niḡa giuna aubaina. 11Kamaina bi tana i giuwedi, “Bamoda oloto waivini i gose bi waivini ḡesau i naḡina, ba mwanena ya vavawaidoḡa. 12Bi kota mainana, waivini ena oloto i gose bi oloto ḡesau i naḡina, ba mwanena ya vavawaidoḡa.”\n13Lava ḡesaudi libilibi kekelikidi a natomedi Yesu lisinemo te tana maso nimana dabedimo i sako, bi geḡa te ena tauwaikaiwatana lava ai ḡakedi. 14Yesu mainana i kitakitana ba ena tauwaikaiwatana lisidimo nuwana i medi bi i giuna gado, “Libilibi koi aninedi sa nato lisigumo mote komai ḡakedi, banina Maimaituwa ena waibada lava aubaidi mai niga libilibidi. 15Yea giugiu kauwemi, bamo te aiyai Maimaituwa ena waibada mote i mai anine bi i ma vai, mai libilibi kekelikidi edi yawasana mai, ba tana kaka mote Maimaituwa ena waibada noponemo ima sola saḡa.” 16Kamaina bi libilibi i bewedi kalonemo i sivudi bi nimana dabedimo i sako bi i laupali, te Maimaituwa ya kavisuvisudi.\n17Kamaina bi Yesu i modina i nawanawa etamo bi oloto i velau i tava Yesu matanemo bi tuwapekana doḡamo i wai tupagwaliye. Bi i giuwena gado, “Tauwailovelove visuvisum, bai yea voiye bi yawasana ilailalana yea vai?”\n18Bi Yesu oloto i giuwe, “Bai aubaina kuna giu visuvisugu? Aiyai mote i visu, Maimaituwa taunaḡa i visu. 19Em waitala aubaina, waiḡake tam kuna sibedi: Mote kumai peki, mote mwanem kuma vawaidoḡa, mote kuma danene, lava mote kaiyovumo kumai wavu, mote kuma soinuwava, tamam bi tinam kwa viviledi.”+\n20Bi oloto i giuwena gado, “Tauwailovelove, tagu ḡaubogumo te niganana mba waiḡakedi matabudi e voiye kovidi.”\n21Bi Yesu oloto i kita te nuwana i vai bi i giuwena gado, “Mwali ḡemota kwa malumaluwabiye. Kwa nawa em waiguyau matabuna kwa kune kamaḡedi bi mane waiyamoyamonidi kwa vitedi, bi galewa ena waiguyau kwa vai. Kaka kwa nato kwakaiwatagu.”\n22Niga olotona ba i wai ḡonaḡona gulata, taunana aubaina Yesu ena giu i vaivaiye, ba nuwana i kuluva bi ma nuwaboyana i nawa.\n23Ḡome ena tauwaikaiwatana i kita nawedi bi i giuwedi, “I bagibagi kauwa kaka tana waiwaiguyauna Maimaituwa ena waibadamo ya sola saḡa.”\n24Tauwaikaiwatana Yesu ena giu a vaivaiye ba a tagugu.+ Bi Yesu i giuna gado, “Natunatugu, i bagibagi kauwa kaka lava Maimaituwa ena waibadamo ya sola saḡa. 25I pilipili kauwa kaka ḡamoḡamo dididiga kamelo, siyau bwadanemo ya sola, mba mainana kota lava waiguyauna mote Maimaituwa ena waibadamo ima sola saḡa.”\n26Ḡome ena tauwaikaiwatana mai giuna a vaivaiyena ba a tatava gulata bi edi lava vaitedi ai talapilina gado, “Bamoda mai, te aiyai kaka bena ya yawasana?”\n27Yesu i kitedi bi i giuna gado, “Lava lisidimo ba mote ḡemoḡemotina te taudiḡa sai yawasanidi, bi Maimaituwa ḡemoḡemotina ya vioye. Tana lisinemo ba bai matabuna ḡemoḡemotina.”\n28Kamaina bi Pita i giuna gado, “Bi tama bainewa? Tama kaikana bai matabuna mulimaimo ke ḡosedi bi ke kaiwatam.”\n29Yesu i giuwedina gado, “Yea giugiu kauwemi, taubai ena vanuwa, ee tinatinanatuna, ee nuvunuvuna, valevaletina ee tinana bi tamana, ee natunatuna ee ena daibi ya gosedi bi tagu ya kaiwatagu, bi lava ḡesaudi lisidimo giugu visuvisuna ya giunawena, 30tana niga laḡannemo maia dididiga otina Maimaituwa ya vite: Ena vanuwa, valevaletina, nuvunuvuna, tinatinana, natunatuna bi daibi sa wapa. Bi kota lava sa laukivigebogeboye. Bi laḡan muliḡa ya natonatona tana yawasana ilailala ya vai. 31Lava wapewapedi mabai niganana sa wailaumatanana kaka sai laumuli, bi mabai sa wailaumulina kaka sai laumatana.”\n32Tedi yaḡolo etaḡa a nawanawa Yelusalemmo, bi Yesu tana i dolidoli. Bi ena tauwaikaiwatana a tagugu bi lava ḡesaudi a kaikaiwatedina a naila. Yesu ena tauwaikaiwatana vaitedi a moito gebi tabudimo bi bai matabuna lisinemo sa tubuḡana ena tauwaikaiwatana i tainuwataudi.+ 33“Ko vaiye, niganana ta nawanawa Yelusalemmo, ḡome taukaisolu Tana Taunana Natuna kaka pilisi edi babada bi waiḡake tauwailovelove babadidi nimedimo sa sako. Tedi sa etale bi sai anine te Loum lavedi nimedimo sa sako bi tedi tana sai peki. 34Tedi sai valavala, sa gelolo, sa kwapu bi sai peki, bi laḡan wai faioninemo tana ya kena moito.”\n35Diyebedi natunatuna Diyemesi bi Diyoni a tava Yesu lisinemo bi a giuna gado, “Tauwailovelove, tama ka ḡoyeḡoyena bai kaibaḡayemna tam aubaimai kwa voiye.”\n36Yesu i waitalayedina gado, “Bai mwalina ko ḡoyeḡoyena aubaimi yea voiye?”\n37Tedi ena giu ai munena gado, “Kwai aninemai te aiyai kataiyammo ya miya bi aiyai ḡeniyammo ya miya em waibada laḡannemo.”\n38Yesu i giuwedina gado, “Temi mote ko sibe bai ko waibaḡae. Temi ḡemoḡemotina wainuwatoi leduna yea tegona mai ko tego? E yea buluna mai ko bulu?”+ 39Tedi ena giu ai munena gado, “Tama ḡemoḡemotina.”\nKamaina bi Yesu i giuwedina gado, “Temi ḡolaḡolana yea tegona mai temi ko tego, bi peki yea pekiyena mai ko peki.” Bi Yesu i giuwedina gado, 40“Kamaina bi tagu mote egu waibada ima kenakena te yea lauvina, te aiyai kataiyagumo bi aiyai ḡeniyagumo. Niga gabuna tedi mabai Maimaituwa i vinevinedina aubaidi i ka nonoḡi.”\n41Tauwaikaiwatana 10 mai giuna a vaivaiyena, tedi Diyemesi bi Diyoni lisidimo a medi. 42Yesu matabudi i yogedi bi i giuwedina gado, “Kona sibe tedi mabai eteni sa wai badaedina, ba lisidimo sa wai bada teyala. 43Temi mote maso mai ko voiye, aiyai i ḡoye te ya didigana, maso i sako yovo munaḡe bi i waitaunoya. 44Aiyai bi doli i ḡoyena ba ya yovo te yai taunoyayababa lava ḡesaudi aubaidi.” 45Mainana Tana Taunana Natuna i yovona mote lava aubaina sima noya, bi tana lava aubaidi ya noya, bi ena yawasana ya vite munaḡe bi lava wapawapa yai yawasanidi.”+\n46Yesu ena tauwaikaiwatana vaitedi a tava Deliko malagainemo. Ḡome ena tauwaikaiwatana bi lava kumna dididiga vaitedi Deliko a gosegose bi oloto matapotapotana isana Batimiyas tana eta diyanemo i miya i waigigimana, Batimiyas tana Timiyas natuna. 47Laḡannemo tana Nasalet Yesuna giuna i vaiye, tana binau i waitubu, “Yesu Deivida Natuna+ kwa launuwatoiyegu!” 48Lava wapewapedi ḡome Batimiyas a kaipasini. “Ku miya moimoisili!” Bi tana yaḡolo kalinana dididiginemo i binabinau gado. “Deivida Natuna kwa launuwatoiyegu!” 49Kamaina bi Yesu i vamoito bi lava i giuwedi, “Ko giuwe ya saḡa niga ḡome.” Tedi oloto matapotapotana a giuwe, “Ya binabinauwem, ma nuwa visum kumiya moito kwa nawa lisinemo.”\n50Kamaina bi tana ena kwama i ḡiḡi i pwalaḡe kamaḡe, i laupotisaḡa, bi i nato Yesu lisinemo. 51Ḡome Yesu Batimiyas i waitalaye, “Bai kwa ḡoyeḡoyena aubaim yea voiye?” Kamaina bi oloto mata potapotana i giuwena gado, “Tauwailovelove, tagu ya ḡoyeḡoyena yai kita munaga.” 52Yesu i giuwena gado “Kwa nawa em sumaḡa i wai yawasanim.” Maḡemota oloto i wai kita munaḡa, bi Yesu i kaiwata te etaḡa a nawa.


2Th 2 | `SNC | STEP | Tarikakama mabarami, ḡai na ḡanoḡimini, ḡera Vereḡauka Iesu Keriso ḡena iaḡoma rekenai ema ḡera veḡoitaḡo e raka-vegogo ḡia ḡesi:\nTaravatu ekira-fitoḡaiani tarimana\n1 Tarikakama mabarami, ḡai na ḡanoḡimini, ḡera Vereḡauka Iesu Keriso ḡena iaḡoma rekenai ema ḡera veḡoitaḡo e raka-vegogo ḡia ḡesi: 2 Nuḡami asi beḡene veḡonu-ḡarimoḡi, o beḡe kirani Vereḡauka ḡena ḡenoḡoi ḡarona tu bevotu beḡe toni neganai, nuḡami asi beḡene meto. Mo guruḡa asi boḡono vaḡa-moḡonia, enabe beḡe kirani, mo tu peroveta guruḡana, o ḡobatai ḡekiraḡiato guruḡana, o ḡai na fefa nuḡanai ḡatoreato guruḡana. 3 Tarima ta na veiḡa irauri ai asi bene ḡofami. Korana Vereḡauka ḡena ḡaro tu asi roḡo beraḡasini, beiaḡoni mo, tarimarima ḡutuma ḡeri veḡabidadama beḡe raga-kwanerini, ema taravatu ekira-fitoḡaiani tarimana befoforini. Ḡia tu Barau na karava gabunai bea toreani. 4 Tarimarima ḡetoma-rakariḡo vinirini e ḡeguba-kaurini dagara veaḡari mabarari mo tarima na bekira-fitoḡarini, ema ḡia tauḡena bevetore-varaḡeni. Ḡia beiaḡoni Barau ḡena Rubu Veaḡa nuḡanai betanu-tarini, benamo bekirani, “Au tu Barau,” betoni.\n5 Au ḡomi ḡesi roḡo tatanuto-ḡoi nai, moḡeri mabarari akira-varamito. Ḡomi na asi ḡotuḡamaḡi-taḡorini? 6 Taravatu ekira-fitoḡaiani tarimana tu toma bere fofori, senaḡi dagara ta na elau-ḡauani, ḡomi tu ma ribami kara. Ḡarona korikorinai vau mo taravatu ekira-fitoḡaiani tarimana befoforini. 7 Taravatu ekira-fitoḡaiani tarimana ḡena veiḡa vekuretoḡari initoma kota ḡefoforini, senaḡi kara beḡe ḡorani dagarari tu asi roḡo beḡe ḡorani, beiaḡoni mo, eruḡa-ḡaurini tarimana na dabara bekeoani. 8 Monai vau taravatu ekira-fitoḡaiani tarimana befoforini, senaḡi Iesu Vereḡauka ma beiaḡomani ḡaronai, muruna seḡukana na bevaḡiani, ema ekimore-kimoreni mamana ḡesi beiaḡomani, benamo bevaḡa-rakavaiani. 9 Taravatu ekira-fitoḡaiani tarimana tu Satani ḡena seḡukai beiaḡomani, ḡofaḡofa veiḡa boruri e nuḡa-farevaḡi veiḡari mabarari beveirini. 10 Ema ḡena veiḡa ḡeḡevari na mase dabaranai ḡerakani tarimari beḡofarini. Ḡia tu beḡe rekwa-rekwani, korana beḡene maḡuri ḡana guruḡa moḡonina tu asi ḡeḡabi-raḡeato e asi ḡeura-viniato. 11 Moḡa lorinai Barau na tuḡamaḡi veḡonuri ḡia nuḡari ai bevaḡa-raka-toḡarini, ḡofaḡofa beḡene vaḡa-moḡoniri ḡana. 12 Moḡa tauna tu, deikara na guruḡa moḡonina asi ḡeḡabi-raḡeato, senaḡi rakava ḡeiaku-viniato tarimari mabarari tu, Barau na ḡeri rakava voiri bevinirini.\nMaḡuri boḡono ḡabia ḡana Barau na eḡabi-viriḡimito\n13 Tarikakama mabarami, ḡai na tu Barau baḡana tanikiu-vinia ḡaro mabarari ai, moḡesi baḡa veini tu maoro, korana ḡia na eura-vinimini, ema tovotovonai eviriḡimito bene vaḡa-maḡurimi ḡana. Mo maḡuri boḡo doḡariani, korana Iauka Veaḡa ḡena seḡuka na evaḡa-maḡurimini, Barau ḡena tarima veaḡami ai evaḡa-iaḡomini, ema Vereḡauka ḡena guruḡa moḡonina ḡovaḡa-moḡoniani. 14 Barau na ekeamito Vari Namona ḡaḡobata-vinimito ḡenana. Ḡomi ekeamito ḡera Vereḡauka Iesu Keriso ḡena mareva baregona boḡono ḡabia ḡana. 15 Moḡa lorinai, tarikakama, boḡono ruḡa-gigitari, ḡaḡobata-vinimito ema fefai ḡatore-vinimito vevaḡa-riba guruḡari mabarari boḡono korana-iaḡiri.\n16 Ḡera Vereḡauka Iesu Keriso tauḡena ema Barau ḡita Tamara na ḡeura-vinirani. Ema ḡena varevare-bara ḡenana ḡita tata nuḡara evaḡa-kokorerini ema evaḡa-kavarani ḡera vetuḡamaḡikau ḡia ḡenai tatoreani nuḡanai, toma bene iaḡo vanaḡivanaḡi. 17 Ḡia ḡanoḡiani, nuḡami bene vaḡa-kokoreri, ema bene vaḡa-kavami guruḡa e veiḡa namori boḡono veiri ḡana.


Eze 14 | `MEU | STEP | A Bena Israel tau-badadia haida na dekegu ema, lau vairagu ai e helai.\nKaivakuku e toma henidia dihomu taudia\n1 A Bena Israel tau-badadia haida na dekegu ema, lau vairagu ai e helai. 2 Bena Iehova ena hereva na egu ai e kau, eto, 3 Taunimanima natuna e, ini tatau ese edia kaivakuku na lalodia ai vada e abidia dae, bona edia kara havara na hekwakwanai ḡauna ai vada e halaoa vairadiai; bae nanadailaigu herevadia baina kamonaidia eiava lasi? 4 Taunabunai ba hereva henidia, baoto, Ḡaubada Iehova na ini e gwau tomamu: Israel besena tauna ta ese kaivakuku na lalona ai baine abidia dae, bona ena kara havara na hekwakwanai ḡauna ai baine halaoa vairanai, bena peroveta tauna dekena bainema, lau Iehova sibogu ese baina haere henia, ena kaivakuku na momo dainai; 5 unu amo Israel besena taudia, edia kaivakuku daidiai vada e rakatanigu taudia, na lalodia baina abidia lou.\n6 Taunabunai Israel besena taudia ba hamaorodia, baoto, Ḡaubada Iehova na ini e gwau tomamu: A helalo kerehai, emui kaivakuku bona emui kara dika-rohorohodia iboudiai amo ba mede daudau. 7 Badina be Israel besena tauna ta, eiava idau tauna Israel ai e noho hedoamu ta, ese baine rakatanigu, ena kaivakuku na lalona ai baine abidia dae, bona ena kara havara na hekwakwanai ḡauna ai baine halaoa vairanai, bena peroveta tauna dekena bainema, peroveta tauna ese ia dainai baine nanadaigu totona, lau Iehova sibogu ese baina haere henia. 8 Lau ese vairagu baina ha-aukaia una tau enai; toa bona udu gwaurai-gwaurai herevana ai baina halaoa, bona egu bese taudia bogaragidia amo baina negea daure; bena umui na ba diba, lau na Iehova. 9 A peroveta tauna lalona bema hekwakwanai bena hereva ta bema gwauraia, anina be lau Iehova ese vada na koia; bena lau ese imagu baina toia roro ia ihadikana, bona egu bese Israel bogaragina amo baina habuaia tari. 10 Bena davadia bae hua; peroveta tauna davana bona henanadai tauna davana bae heḡereḡere; 11 unu amo Israel taudia na egu amo basie raka oho lou, bona edia kara havara iboudiai amo sibodia basie hahemiro lou, a egu bese ai baela, bona lau na edia Dirava ai bainala. Ḡaubada Iehova na e herevamu.\nDirava ena hahemaoro Ierusalem latanai\n12 Iehova ena hereva na egu ai e kau, eto, 13 Taunimanima natuna e, tano ta ese ena hebeatai karadia amo baine kara dika henigu, bena lau ese imagu na ia ihadikana totona baina toia roro bona ena mauri anianina baina abia oho, bona doe na ia latanai baina siaia, bona taunimanima bona ubu-ubu ḡaudia ia lalonai baina hamasedia, negana ai, 14 ena be ini tatau tatoiosi, Noa bona Daniel bona Iobu, na ia lalonai bema noho, to edia kara maoromaoro amo idia sibodia mo edia mauri bema heraua. Ḡaubada Iehova na e herevamu. 15 Eiava uda boromadia na una tano ai bama harakadia hanai, bena idia ese bema havahua, ela bona tano ḡaḡaena ai bema hahelao, bena tau ta basinema rakaia hanai diba unu uda boromadia daidiai, negana ai, 16 ena be unu tatau tatoiosi na ia lalonai bema noho, to, lau na maurimu heḡereḡerena (Ḡaubada Iehova na e gwaumu), idia tatoiosi ese natudia mamaruanedia eiava hahinedia basiema hamauridia diba; idia tatoiosi sibodia mo edia mauri bema heraua, a tano na bema ḡaḡae. 17 Eiava dare na una tano latanai bama mailaia, bama toma “Dare na tano amo baine hanai”, bena taunimanima bona ubu-ubu ḡaudia ia lalonai bama hamasedia, negana ai, 18 ena be unu tatau tatoiosi na ia lalonai bema noho, to, lau na maurimu heḡereḡerena (Ḡaubada Iehova na e gwaumu), idia tatoiosi ese natudia mamaruanedia eiava hahinedia basiema hamauridia diba, a idia tatoiosi sibodia mo bema heraua. 19 Eiava dai-hanai gorerena na una tano latanai bama siaia, bona egu badu ḡaraḡara na ia latanai bama bubua, rara ihahebubuna ai, taunimanima bona ubu-ubu ḡaudia ihamasedia totona, negana ai, 20 ena be Noa bona Daniel bona Iobu na ia lalonai bema noho, to, lau na maurimu heḡereḡerena (Ḡaubada Iehova na e gwaumu), idia tatoiosi ese natudia mamaruanedia eiava hahinedia basiema hamauridia diba, a idia tatoiosi sibodia mo edia mauri bema heraua, edia kara maoromaoro daidiai.\n21 Badina be Ḡaubada Iehova na ini e gwau tomamu: Matona, Ierusalem baina hahemaoro henia, egu hahehisi karadia haniosi, dare bona doe bona uda boromadia dikadia bona dai-hanai goreredia, na ia latanai baina siaidia taunimanima bona mauri ḡaudia ihamasedia totona, negana ai, ia na ede baine heto! 22 Ḡau tamona, ia lalonai haida na bema mauri, bena natudia mamaruanedia bona hahinedia bema hakaudia lasi, idia na dekemu ai bae raka lasi, bena edia dala bona edia kara ba ita negana ai taumu na baine lo, dika na Ierusalem latanai vada na mailaia dainai; oibe, kara iboudiai ia latanai vada na mailai daidiai. 23 Idia ese taumu bae haloa, edia dala bona edia kara ba ita negana ai; bona ba diba Ierusalem lalonai na kara karadia iboudiai na dia asi badina asina karadia. Ḡaubada Iehova na e herevamu.


Heb 6 | `MEU | STEP | Badina bunai, Keriso ena hereva badidia baita rakatani, huahuadia baita ḡava. Badidia bini basita hagini loulou: kara asi anidia ihelalolai-kerehaidia; Dirava ibadinana;\nDirava ena harihari-bada\n1 Badina bunai, Keriso ena hereva badidia baita rakatani, huahuadia baita ḡava. Badidia bini basita hagini loulou: kara asi anidia ihelalolai-kerehaidia; Dirava ibadinana; 2 bapatiso herevadia; ima tubua ai ato kau herevadia; mase ihatore-isidia herevadia; mia hanaihanai hahemaorona herevadia. 3 Dirava baine ura, ini na bae mia.\n4 Gunaguna lalodia e diariva, bona guba hariharina e mamia tohova, bona Lauma Helaḡa enai ahudia e abiva, 5 bona Dirava ena hereva namona bona mauri gabena siahuna e mami tohova, 6 taudia na bema keto, idia na basiema helalo kerehai lou diba; badina be idia sibodia ese Dirava Natuna vada e hasatauroa lou bona taunimanima vairadiai vada e hahemaraia. 7 Badina be e diho louloumu medudia e inumu, bona aniani ḡaudia namodia e havaramu uma taudia edia, tanona ese Dirava ena hahenamo e abiamu. 8 A au ginigini bona ava ḡiniḡini e havaramu tanona ese hedadarai bona heuduguirai e abimu; dokona ai lahi ese baine ara ore.\n9 A lalokau e, ena be ini a hereva tomamu, to lalomai e tomamu hahemauri badina ḡaudia namodia na lalomui ai vada mimia. 10 Badina be Dirava na asi ena kara gageva-gageva; emui ḡaukara bona emui lalokau ia ladana dainai vada o hahedinarai, helaḡa taudia o durudiava bona o durudiamu, ia ese basine lato boio. 11 A ai na a ura badamu umui iboumui ai ene ba goada toma, ela bona dokona ai emui helaro ba hagugurua. 12 Basio hesiku; a edia abidadama bona edia habeauka daidiai ahudia vada e abi taudia do ba haḡoidia.\n13 Badina be Dirava ese Abraham e gwau hamata henia negana ai, ta ese ia se hereaia dainai ia sibona ladana ai e gwau hamata, 14 eto, Momokani baina hanamomu, garamu danu baina hahutumadia. 15 Bena Abraham e haheauka taritariva ela bona gwauhamata anina e davaria. 16 Badina be taunimanima ese herea tauna ladana ai e gwau hamatamu; bena hereva ihamomokanilaina gwauhamatana ese edia hepapahuahu idoinai e hadokoamu. 17 Unuhetomana, Dirava na e urava gwauhamata dihina taudia bae diba ḡoevaḡoeva iena Ialo-hadai basine idau; una negana ai ia ese hereva helaḡana amo e gwau hamata henidia. 18 Unu ḡau ruaosi na basie idau, bona unu ḡau ruaosi ai danu Dirava ese basine koida diba. Taunabunai ita na hahedika vada ta heautania, bona goada vada davaria, ita ese vairadai enle hure helarona baita kahua tao. 19 Una helaro na laumada dogona na heto, se idaumu bona se mareremu, seseahu unukahanai e vareaimu; 20 unuseni ai e gunalaida tauna, Iesu, vada e raka vareai guna ita daidai, hahelaḡa tauna badana Melkisedek ena orea ai vada e hahelao, ela bona hanaihanai.


2Ch 11 | `MEU | STEP | Rehoboam na Ierusalem ai e kau negana ai, ia ese Iuda bona Beniamina iduhudia taudia e haboudia, tuari taudia mai goadadia domaga-ta gerebu-taurahani, Israel taudia bae tuari henidia bona basileia na Rehoboam bae henia lou totona.\n1 Rehoboam na Ierusalem ai e kau negana ai, ia ese Iuda bona Beniamina iduhudia taudia e haboudia, tuari taudia mai goadadia domaga-ta gerebu-taurahani, ▼\nIsrael taudia bae tuari henidia bona basileia na Rehoboam bae henia lou totona. 2 A Iehova ena hereva na Dirava ena tau ladana Semaia dekenai e kau, eto, 3 Rehoboam Solomon, Iuda pavapavana, bona Israel taudia iboudiai Iuda bona Beniamina iduhudia ai, na ba hamaorodia, baoto, 4 Iehova na ini e gwau tomamu: Basiola, tadikakamui basio tuari henidia; ta ta ena ruma ena ruma ba lou lao, badina be ina na lauegu amo e vara. Taunabunai idia ese Iehova ena hereva e hakala henia; bena e lou, Ieroboam asie tuari henia.\nRehoboam ena noho namo\n5 Rehoboam na Ierusalem ai e nohova. Ia ese tuari ilao-ahuna hanuadia haida e haginidia Iuda ai. 6 Hanuadia bini: Betelehem, Etam, Tekoa, 7 Betesuru, Soko, Adulama, 8 Gata, Maresa, Sifi, 9 Adoraimi, Lakisi, Aseka, 10 Sora, Aialono, Heberon; iboudiai na hanua mai maḡudia, Iuda ai bona Beniamina ai. 11 Kohoro na e ha-aukadia, bona ibiagudia e atodia, bona aniani bona dehoro bona vine ranuna na idia lalodiai e haboudia. 12 Hanua iboudiai lalodiai kesi bona io e atodia, bona e ha-aukadia herea. Unu amo ia ese Iuda bona Beniamina e dogodia tao tarika-tarika.\n13 Hahelaga taudia bona Levi taudia Israel tanona idoinai na edia noho gabudia iboudiai amo ia dekena ela. 14 Badina be Levi taudia ese edia rei gabudia bona edia tano e rakatanidia, Iuda bona Ierusalem ela. Badina be Ieroboam bona ia garana ese Iehova ena hahelaḡa ḡaukaradia amo e hadokodia, 15 bona ia sibona ena hahelaḡa taudia e abidia, atai gabudia edia, bona nani mamaruanedia laulaudia edia, bona boromakau natudia laulaudia, ia ese e kara ḡaudia, edia. 16 Lalodia e urava Iehova, Israel Diravana, bae tahua taudia danu idia muridia amo ela; Israel iduhudia iboudiai amo Ierusalem ela, Iehova, senedia edia Dirava, bae boua totona. 17 Idia ese Iuda basileiana e ha-aukaia, laḡani toi lalodiai Rehoboam, Solomon natuna, e hahedaia kunu, badina be laḡani toi lalodiai idia na David bona Solomon edia dala ai e rakava.\n18 Rehoboam ese Mahalata e adavaia. Una hahine na Ierimoto David bona Abihaili natudia; Abihaili na Eliab Iese natuna. 19 Una hahine ese ia natuna mamaruanedia e havaradia: leusu bona Semaria bona Sahama. 20 Ia murinai Rehoboam ese Maaka, Absalom natuna hahinena, e adavaia; bena ia ese ia natuna e havaradia: Abia bona Atai bona Sisa bona Selomiti. 21 Rehoboam ese Absalom natuna hahinena Maaka e lalokau henia bada, adavana orena bona e adavadia hahinedia iboudiai na e lalokau henidia maragi. (Ia adavana korikoridia na gwauta-taurahani bona e adavadia hahinedia na tauratoi-ahui; natuna mamaruanedia na ruahui taurahani bona natuna hahinedia na tauratoi-ahui.) 22 Rehoboam ese Maaka natuna Abia e abia hidi, lohia badana ai bainela, tadikakana bogaragidiai; badina be ena ura be pavapava ai baine halaoa. 23 Ia e ḡaukarava mai aonegana, natuna mamaruanedia haida na Iuda bona Beniamina kahadia iboudiai e hanohodia, vada e ha-aukadia hanuadia lalodiai; kohu momo e henidia, bona adavadia e abi henidia.


Deu 23 | `MEU | STEP | Abona nadinadina e heala eiava usina e heutu tauna na Iehova ena hebou lalonai basine raka vareai.\n1 Abona nadinadina e heala eiava usina e heutu tauna na Iehova ena hebou lalonai basine raka vareai.\n2 Ariara natuna na Iehova ena hebou lalonai basine raka vareai; ia garana danu Iehova ena hebou lalonai basie raka vareai, ela bona uru ihagwautana. 3 Amono tauna ta eiava Moab tauna ta Iehova ena hebou ai basine raka vareai, ela bona uru ihagwautana, eIa bona hanaihanai; 4 badina be Aigupto amo oma negana ai idia na raka hanaimui ai aniani bona ranu asie henimui. Badina danu idia ese Balaam Beoro na Petoro, Mesopotamia tanona hanuana, amo e boiria, bona davana e henia, baine uduguiraimui totona. 5 A Iehova, emui Dirava, ese Balaam na se hakala henia; iuduguiraimui herevana na ihanamolaimui herevana ai e halaoa, badina be Iehova, emui Dirava, ese e ura henimui. 6 Ihamainodia bona ihanamodia na basio tahu, emui mauri dinadia iboudiai.\n7 Edom tauna ta basio inai henia, badina be ia na tadikakamu. Aigupto tauna ta danu basio inai henia, badina be ena tano ai o noho hedoava. 8 Uru ihatoina ai bena idia garadia ese Iehova ena hebou lalonai bae raka vareai.\n9 Tuari baola bena ba taruha negadia ai, nahuamui ba toho, ḡau dikadia garidia. 10 Tau ta hanuaboi ai baine miro, ia na taruha baine rakatania, murimuri ai baine noho; 11 adorahi ai baine digu, bena dina baine diho murinai ia na taruha lalonai ma baine raka vareai.\n12 Taruha murimurinai ba hamurimuri. 13 Isiva ta emu tuari ḡaudia ida bavabi kau, bena o uramu ba helai diho negana ai guri ba ḡeia, bena ba kukuri murinai tano amo ba tahunia. 14 Badina be Iehova, emui Dirava, na emui taruha bogaraginai e loamu, baine hamaurimui bona inaimui na vairamui ai baine hadareredia totona. Taunabunai, emui taruha baine helaḡa, ia ese ḡau mirona ta bogaragimui ai baine itaia bena emui amo baine raka oho na garina.\n15 Hesiai tauna ta ese biaguna bema heautania, oi dekemu ai bema heau kau, biaguna basio henia lou. 16 Ia na dekemu ai baine noho, emu ruma taudia bogaragidiai; baine abia hidi bona baine ura henia gabuna ai emu maḡu lalonai, unuseni ai baine noho; basio daḡedaḡe henia.\n17 Israel hahinena ta ariara hahinena ai basinela, dirava ta ihanamolaina; bona Israel tauna ta tau ta ida basine eno bou, dirava ta ihanamolaina. 18 Ariara hahinena davana eiava sisia davana na Iehova, emu Dirava, ena ruma ai basio vareailaia, emu gwauhamata davana ai basio halaoa; badina be unu kara ruaosi na Iehova, emu Dirava, ese e dadaraimu.\n19 Emu ḡau ta na varavaramu basio henia torehai, mai atokauna ida bavabi lou totona; ena abi-torehai bema moni eiava aniani eiava ma ḡau ta, to atokauna na basio tahua. 20 Idau bese tauna ena amo atokauna bavabia; a varavaramu ena amo basio abia. Unu amo Iehova, emu Dirava, ena hahenamo na imamu ḡaukaradia latadiai baine mia, bavabia emui tano ai ba halaoa tanona ai.\n21 Iehova, emu Dirava, ba gwau henia hamata negana ai, emu gwauhamata ihamomokanina ai basio halahe. Badina be Iehova, emu Dirava, ese emu gwauhamata anina na emu ai baine tahua; bema lasi, ia ese baine gwauraimu kara dika tauna. 22 A basioma gwau hamata, oi na asi emu kara dika. 23 Udumu bibinadia amo bae lasi herevadia ba badinadia bona karadia ba kara; lalomu ena ura dainai udumu vada e hereva, Iehova, emu Dirava, vairanai, taunabunai karana ba karaia.\n24 Dekemu tauna ena vine imeana ai ba raka vareai negana ai, vine anidia bavani, emu hitolo heḡereḡerena, a haida basio uda emu moda ai. 25 Dekemu tauna ena uit umana ai ba raka vareai negana ai, uit anidia na imamu ai ba buruki, a emu ilapa amo basio utu.


Oi be mai Emu Ura ida O Haheaukamu, A?—Iakobo 5:8 | Stadi\n“Umui danu ba haheauka.”—IAK. 5:8.\nANE: 35, 7\nBaita haheauka anina be dahaka?\nDahaka ese idaunega abidadama tatau bona hahine e durudia dainai, mai edia ura ida Iehova e naria?\nEdena dala ai Iehova bona Iesu na mai edia ura ida e nari?\n1, 2. (a) Dahaka badi dainai baita henanadaimu: “Edena nega ai”? (b) Dahaka dainai idaunega abidadama taudia edia haheitalai ese e hagoadadamu?\n“EDENA nega ai?” Una henanadai na peroveta taudia Isaia bona Habakuku ese e heni. (Isa. 6:11; Hab. 1:2) King David ese Salamo 13 e torea neganai, ia danu nega hani e henanadai: “Edena nega ai?” (Sal. 13:1, 2) Bona eda Lohiabada Iesu Keriso ese danu asi edia abidadama taudia e hereva henidia neganai, una henanadai tamona e gwauraia. (Mat. 17:17) Una dainai basita hoa bema ita na nega haida unu ta henanadai tomamu.\n2 Dahaka badi dainai baita henanadaimu: “Edena nega ai?” Reana ita danu haida ese e hahemaoro henida kerere. O ta burukamu bona ta goreremu, eiava ina “dina gabedia ai” e varamu “nega dikadia” daidiai ta lalohekwarahimu. (2 Tim. 3:1) Eiava dekeda taudia edia kara kereredia dainai ta hesikumu o ta lalo manokamu. Herevana dahaka badi daidiai una henanadai baita henimu, to ta moalemu badina idaunegai Iehova e hesiai heniava taudia danu ita heḡereḡereda una henanadai na e heni, to Dirava ese na se gwau henidia!\n3. Hekwakwanai badadia ta davarimu neganai dahaka ese baine duruda diba?\n3 To, hekwakwanai badadia ta davarimu neganai dahaka ese baine duruda diba? Hahediba tauna Iakobo, Iesu tadikakana, na eto: “Ba haheauka, ela bona Lohiabada na baine gini dae.” (Iak. 5:7) Oibe, baita haheauka na namo. To, baita haheauka totona dahaka baita kara na namo?\nHAHEAUKA ANINA BE DAHAKA?\n4, 5. (a) Haheauka anina be dahaka? (b) Iakobo ese haheauka karana anina baine hahedinaraia totona edena haheitalai e ḡaukaralaia? (Rau 3 ai laulau ba itaia.)\n4 Baibul ena hereva heḡereḡerena, haheauka na lauma helaḡa huahuana ta; bema dia ḡoevadae tauda ese Dirava ena heduru basita abiamu, hekwakwanai negadiai na basita haheauka dibamu. Haheauka karana na Dirava ena harihari ḡauna ta, bona ta haheaukamu neganai, eda lalokau Ienai bona ma haida ediai ta hahedinaraiamu. Bema hanaihanai basita haheaukamu, eda lalokau na basine goadamu, to haheauka karana ese be hagoadaiamu. (1 Kor. 13:4; Gal. 5:22) Haheauka karana ese Kristen kara namodia ma haida danu e havaramu. Heḡereḡere, haheauka karana dainai baita boga-aukamu, una ese be durudamu hekwakwanai negadiai baita lalo maoromaoro dibamu. (Kol. 1:11; Iak. 1:3, 4) Danu haheauka karana dainai ena be bae hahisida to dika davana basita halouamu, bona hekwakwanai negadiai baita ginigoadamu. Danu, Baibul ese e haḡanidamu namona na mai eda haheauka ida baita nari. Una na Iakobo 5:7, 8 ai e herevalaia (Ba duahi.)\n5 Dahaka dainai mai eda haheauka ida baita nari na namo Iehova ese kara ta baine karaia totona? Iakobo ese edai e varamu ḡauna na biru tauna ena ḡaukara ida e haheḡereḡerea. Ena be biru tauna na e ḡaukara goada uhe baine hado totona, to ia ese nega (weather) bona aniani edia tubu dalana na basine biagua diba. Ia ese nega na basine haharaḡaia diba. To mai ena haheauka ida “ena biru anina” baine naria. Una heḡereḡerena, ita na Iehova ena gwauhamata baine haḡuḡuru negana ta nariamu lalonai, ḡau momo na basita biagudia dibamu. (Mar. 13:32, 33; Kara 1:7) Biru tauna heḡereḡerena, namona na mai eda haheauka ida baita nari.\n6. Peroveta tauna Mika ena amo dahaka ta dibamu?\n6 Hari ina negai e varamu ḡaudia na peroveta tauna Mika ena nega heḡereḡerena. Mika na King dikana Ahasa e lohiava negana lalonai e nohova, una negai kara havara na bada herea. Taunimanima na “kara dika ikarana” ai vada e manada. (Mika 7:1-3 ba duahi.) Mika na mai dibana e varava ḡaudia na basine haidaudia diba. Una dainai dahaka e kara? Ia na eto: “Lau ese Iehova baina haḡerea, ihamaurigu Diravana baina naria; egu Dirava ese baine kamonai henigu.” (Mika 7:7) Mika heḡereḡerena, ita danu “baita nari” na namo.\n7. Dahaka dainai Iehova ese ena gwauhamata baine haḡuḡuru negana baita naria mo na dia heḡereḡere?\n7 Bema eda abidadama na Mika ena heḡereḡerena, mai eda ura ida Iehova baita nariamu. Ita na dia dibura ruma ai e nohomu bona ihamasena negana e nariamu tauna heḡereḡerena. Ena be se uramu ihamasena negana baine kau, to ia na baine nari. To ita na dia unu bamona! Ita na mai eda ura ida Iehova ta nariamu, badina mai dibada Ia na nega korikori ai ena gwauhamata heḡereḡerena mauri hanaihanai baine henida! Una dainai namona na baita ‘haheauka bona baita boga auka mai moaleda ida.’ (Kol. 1:11, 12) Bema ta narimu lalonai baita maumaumu badina baita laloamu Iehova na kara ta se karaia haraḡamu, Ia na basine moalemu.—Kol. 3:12.\nE HAHEAUKA TAUDIA EDIA HAHEITALAI\n8. Idaunega abidadama taudia edia haheitalai ta lalodia dobumu neganai, dahaka baita lalotao na namo?\n8 Idaunega abidadama tatau bona hahine na Iehova ese ena gwauhamata baine haḡuḡurudia totona e nariva mai haheaukadia ida. Edia haheitalai ese be durudamu mai eda ura ida baita nari totona. (Roma 15:4) Edia haheitalai ta lalodia dobumu neganai, namona na idia e nari ena daudau, dahaka dainai mai edia ura ida e nari, bona edia haheauka karana dainai e davari hahenamodia baita lalodiatao.\nAbraham na laḡani momo e nari murinai, tubuna Esau bona Iakob e vara (Paragraf 9, 10 ba ita)\n9, 10. Abraham bona Sara be ede daudauna e nari bena Iehova ena gwauhamata haida e ḡuḡuru?\n9 Abraham bona Sara edia haheitalai mani aita laloa. Idia na “edia abidadama bona edia haheauka daidiai ahudia vada e abi.” Baibul na e gwa, Abraham na e ‘haheauka taritari’ murinai, Iehova ese e hanamoa bona garana e hahutumadia. (Heb. 6:12, 15) Dahaka dainai Abraham baine haheauka na namo? Badina una gwauhamata na laḡani haida muridiai baine ḡuḡuru. Iehova bona Abraham e karaia gwauhamatana na Nisan 14, 1943 B.C.E. ai e ḡuḡuru matama. Una na Abraham, Sara bona edia ruma taudia ese Eufrate Sinavaina e hanaia bona Gwauhamata tanona ai e vareai negana ai. Bena Abraham na ma laḡani 25 e nari ela bona laḡani 1918 B.C.E. ai natuna Isaak e vara, bona ma laḡani 60 e nari ela bona tubuna Esau bona Iakob na laḡani 1858 B.C.E. ai e vara.—Heb. 11:9.\n10 Abraham ese e abia tanona ena bada be ede bamona? Baibul na e gwa, Iehova ese “tano sisina taina se henia; oibe, aena ihadaina gabuna taina asine henia. Ḡau tamona, e gwau henia hamata do baine henia, bona ia [Abraham] murinai garana danu baine henidia. Una negana ai Abraham na asi natuna.” (Kara 7:5) Abraham na Eufrate Sinavaina amo e hanai bena laḡani 430 muridiai, iena bese na bese badana ai ela bona una tano e noholaia.—Eso. 12:40-42; Gal. 3:17.\n11. Dahaka dainai Abraham na mai ena ura ida Iehova e naria, bona ena haheauka karana dainai dahaka hahenamo be moalelaimu?\n11 Abraham na mai ena ura ida e nari, badina Iehova e abidadama henia. (Heberu 11:8-12 ba duahi.) Ia na mai moalena ida e nari, ena be Dirava ese e gwauhamatalai ḡaudia iboudiai e ḡuḡuru na se ita. To tanobada paradaisona ai Abraham be toreisi loumu neganai, be abiamu moalena mani a laloa. Ia na be moalemu badina ia bona ena bese sivaraidia na Baibul lalonai e tore. * Danu, be moalemu badina be dibamu ia ese Iehova ena ura, gwauhamata garana enai, na e durua! Momokani, ia na be moalemu badina e nari dainai, unu hahenamo e davari.\n12, 13. Dahaka dainai Iosef baine haheauka na namo, bona ena kara namona be dahaka?\n12 Abraham tubuna Iosef danu mai ena ura ida e haheauka. Ia na haida ese e hahemaoro henia kerere. Matamanai, ia laḡanina e 17 neganai, tadikakana ese hesiai tauna ta heḡereḡerena e hoihoilaia. Gabeai, haida ese e hahebadelaia koikoi, e gwa ia na biaguna adavana e ura baine reipia, una dainai dibura ruma ai e atoa. (Gen. 39:11-20; Sal. 105:17, 18) Iena kara maoromaoro dainai, haida ese e hahisia to asie hanamoa. To laḡani 13 muridiai, ḡau momo na e idau. Ia na dibura ruma amo e ruhaia bona Aigupto ai lohia tauna iharuana ai ela.—Gen. 41:14, 37-43; Kara 7:9, 10.\n13 Una hahemaoro kererena dainai Iosef be e badu, a? Eiava iena Dirava, Iehova, be se abidadama henia, a? Lasi. Dahaka ese Iosef e durua dainai e nari mai haheaukana ida? Iehova iabidadama henina karana ese e durua. Iehova ese e durua dalana na e itaia. Tadikakana e hamaorodia herevana amo una e hahedinaraia, eto: “Basio gari; lau be Dirava ibolona a? Umui emui lalo-hadai be ba hadikagu o tomava, to Dirava ese anina namona e havaraia; anina na hari dina ai o itaiamu taunimanima hutuma vada na hamauridiamu.” (Gen. 50:19, 20) Gabeai, Iosef na e diba e nari dainai hahenamo e davari.\n14, 15. (a) Dahaka dainai David ena haheauka karana na haheitalai namona? (b) Dahaka ese David e durua e haheauka?\n14 King David danu haida ese e daḡedaḡe heniava. Ena be merona ai Iehova ese e horoa Israel edia king ai bainela totona, to ia na laḡani 15 heḡereḡerena e nari murinai, iena iduhu e lohiaia. (2 Sam. 2:3, 4) Una nega lalonai, King Saulo na David ihamasena daladia e tahuva. * Una dainai, David na gabu idauidau ai e nohova, nega haida idau tano ai bona ma nega haida tano ḡaḡaena ena kohua lalodiai e nohova. Gabeai, Saulo na tuari lalonai e mase neganai, David na ma laḡani 7 e nari, bena Israel besena e lohiaia.—2 Sam. 5:4, 5.\n15 Dahaka dainai David na e nari mai haheaukana ida? Haerena na Salamo bukana ai baita davariamu, una buka ai ia na nega hani e henanadai: “Edena nega ai?” Ia na eto: “A lau na emu hebogahisi vada na abidadama henia; lau lalogu ese emu hahemauri baine moalelaia. Ane baina abia, Iehova ena; badina be ia ese ena harihari-bada ai vada e hanamogu.” (Sal. 13:5, 6) David ese Iehova ena hebogahisi karana na e abidadama henia. Ia na mai moalena ida hahemauri negana e nariava, bona Iehova ese e durua daladia e lalo. Oibe, David na e diba ia na e nari dainai hahenamo baine abi.\nIehova ese ita na se noidamu ia se uramu baine karaia ḡauna ta baita karaia\n16, 17. Edena dala ai Iehova Dirava bona Iesu Keriso e nari karana na haheitalai namona?\n16 Iehova ese ita na se noidamu ia se uramu baine karaia ḡauna ta baita karaia. Haheauka karana ai Ia na haheitalai hereadaena. (2 Petro 3:9 ba duahia.) Iehova na laḡani momo lalodiai e nari mai haheaukana ida, unu amo Eden imeana ai e vara hepapahuahuna baine hamaoromaoroa. Danu, Ia na ladana baine hahelaḡaia negana ‘e nariamu’ mai haheaukana ida. Una nega ai, mai edia ura ida “ia e nariamu taudia iboudiai” na hahenamo bae abi.—Isa. 30:18.\n17 Iesu danu mai ena ura ida e narimu. Ena be tanobada ai ena abidadama itohona ḡaudia e hahanaidia bona laḡani 33 C.E. ai, ena mauri idavalaina boubouna e heni, to ia na e nari ela bona laḡani 1914 ai e lohia matama. (Kara 2:33-35; Heb. 10:12, 13) To ia na dounu baine nari ela bona ena Laḡani Daha ta Lohia Negana baine ore murinai, inaina iboudiai na bae ore vaitani. (1 Kor. 15:25) Momokani, Iesu na nega daudau lalonai be narimu, to una ese ḡau namodia momo be havaramu.\nDAHAKA ESE BAINE DURUDA?\n18, 19. Dahaka ese baine duruda mai eda haheauka ida baita nari totona?\n18 Namona na ita ta ta na mai eda haheauka ida baita nari. To dahaka ese baine duruda unu baita kara toma? Dirava ena lauma helaḡa baita noia. Ba helalotao, haheauka na lauma huahuana ta. (Efe. 3:16; 6:18; 1 Tes. 5:17-19) Una dainai Iehova ba noia baine durumu ba haheauka totona.\n19 Danu ba helalotao, Abraham, Iosef, bona David na Iehova e abidadama henia bona e abia dae Ia ese baine durudia dainai, mai haheaukadia ida Iehova ena gwauhamata bae ḡuḡuru negana e naria. Idia na dia sibodia edia namo eiava edia ura ḡaudia mo e lalo badava. Ediai e vara ḡau namodia baita lalomu neganai, be hagoadadamu mai eda haheauka ida baita nari totona.\n20. Namona na laloda baita hadai dahaka baita kara?\n20 Ena be hahetoho idauidau ta davarimu, to laloda baita hadai mai haheauka ida baita nari totona. Oibe, nega haida na reana baita gwaumu: “[Iehova] e, ela bona edena nega ai?” (Isa. 6:11) To Dirava ena lauma helaḡa ese baine hagoadada, bena Ieremia heḡereḡerena baita gwa diba: “Iehova na lau ahugu; una dainai ia baina laroa.”—Rohe. 3:21, 24.\n^ par. 11 Genese bukana ena karoa iboudiai 15 heḡereḡeredia ese Abraham ena sivarai e herevalaia. Danu, Kristen Grik Revarevadia e tore taudia ese Abraham na nega 70 mai kahana e herevalaia.\n^ par. 14 Ena be Saulo na laḡani rua e lohia murinai Iehova ese e dadaraia, to laḡani 38 ma e lohia ela bona e mase.—1 Sam. 13:1; Kara 13:21.


Jer 13 | `MEU | STEP | Iehova ese ini e hamaorogu toma: Aola, riorio dabuana aukana ta ba hoia, bena ba rioa, ranu ai basio urua diho.\nHereva heḡereḡerena: Riorio dabuana e mouka-mouka\n1 Iehova ese ini e hamaorogu toma: Aola, riorio dabuana aukana ta ba hoia, bena ba rioa, ranu ai basio urua diho. 2 Taunabunai lau ese riorio dabuana ta na hoia, Iehova ena hereva heḡereḡerena, bena na rioa. 3 Bena nega iharuana Iehova ena hereva na egu ai e kau, eto, 4 Vada o hoia bona o rioamu dabuana avabia, ba tore isi, Eufrate sinavaina baola, unuseni ai nadi kohua-kohuana ta ai ba hunia. 5 Taunabunai lau nala, Eufrate sinavaina badibadinai na hunia, Iehova ese e haganigu heḡereḡerena.\n6 Dina hoho muridiai Iehova ese ma e hamaorogu, eto, A tore isi, Eufrate sinavaina baola, vada na haḡanilaimu bena unuseni ai o hunia dabuana na unu amo ma bavabia lou. 7 Bena Eufrate sinavaina nala, tano na ḡeia, hari riorio dabuana na na hunia gabuna amo ma na abia. A na itaia, una norio dabuana vada e mouka-mouka; ia na negenege ḡauna mo.\n8 Bena Iehova ena hereva na egu ai e kau, eto, 9 Iehova ini e gwau tomamu: Lau ese Iuda ena heaḡi bona Ierusalem ena heaḡi-bada na ene baina hadikadia toma. 10 Ina kara dika besena, egu hereva ikamonaidia asie uramu to sibodia edia lalo-hadai e ḡavadiamu mai lalo-aukadia ida, bona dirava idaudia muridia amo e laomu, isiaidia bae lao heni bona bae toma henidia diho totona, taudia na ina riorio dabuana, negenege ḡauna, heḡereḡerena ai baela. 11 Badina be riorio ḡauna na tau ta koekoena ai e herio kunuka-kunuka na heto, lau ese Israel besena idoinai bona Iuda besena idoinai na koekoegu ai na riodia kunuka-kunuka, egu ai bese ta bona lada ta bona heimodai ta bona hairai ta ai bema lao; a idia na asie ura bae kamonai. Iehova na e herevamu.\nHereva heḡereḡerena: Vine ranuna hodudia\n12 Ina hereva ba hamaorolaidia, baoto, Iehova, Israel Diravana, na ini e gwau tomamu: Hodu iboudiai na vine ranuna ai bae honu. Bena bae haere henimu, baeto “Ai na asi dibamai hodu iboudiai na vine ranuna ai bae honu a?”. 13 Bena ba hamaorodia, baoto, Iehova ini e gwau tomamu: A itaia, lau ese ina tano inoholaina taudia iboudiai na baina hakekerodia vaitani - pavapava, David ena terono ai e helaimu taudia, bona hahelaḡa taudia, bona peroveta taudia, bona Ierusalem inoholaina taudia iboudiai. 14 Bena baina huaridia, ta ta, tama bona natuna, tama bona natuna, bae hehuari heheni. Basina bogadia hisi, basina hamauridia, ihabua-taridia ai basina bogalaidia. Iehova na e herevamu.\nIuda ena lalo-auka davana\n15 A kamonai, taiamui a hakala, basio hekokoroku;\nbadina be Iehova vada e hereva.\n16 Iehova, emui Dirava, ba imodaia,\nia ese tano do se hadiburaiamu negana ai,\nororo do asie vabura-vabura\nbena aemui do asie hetutuhi negana ai,\ndiari ba tahua a ia ese vabura ai baine halaoa\nbona dibura masemase baine havaraia\nnegana do se kau ai,\nia ba imodaia.\n17 A basioma kamonai,\nbena lalogu baine tai hehuni, emui hekokoroku dainai;\nbaina tai dikadika, iruru-matagu bae diho,\nbadina be Iehova ena mamoe serina na vada e abia mauri.\n18 Hanua pavapavana mai sinana ida ba hamaorodia,\nbaoto: Henu ai ba helai;\nbadina be emui havava ḡauna herea-daena na\nkwaramui amo vada eme heabi oho.\n19 Diho kahana hanuadia vada e hekou ahu,\nasi ikehodia tauna ta;\nIuda taudia iboudiai na vada e laohaidia, gabu daudau ai vada e hanohodia;\nvada e laohaidia vaitani.\n20 Matamui a gaga isi,\nmirigini kahana amo e maimu taudia ba itadia.\nMamoe serina, e henimu ḡauna, na edeseni ai?\nEmu mamoe serina herea-daena be edeseni ai?\n21 Emu ai vada o hamanadadia\nbona turamu ai vada o halaodia taudia na\nikwaramu taudia ai bae halaodia negana ai,\nede ba hereva toma?\nHisihisi ese basine gugubamu,\nhahine ena hekamonai hisidia na heheto, a?\n22 Bena lalomu boma tahua, boma toma\n“Dahaka dainai ini ḡau na latagu ai vada e kau?”;\nemu kara dika bada-hereana dainai ramimu vada e abia isi,\nbena vada e hadikamu.\n23 Etiopia tauna ese kopina baine ha-idaua,\neiava taiga ese kopina toutouna baine ha-idaudia, a?\nBema unuheto, umui kara dikadia vada o manadailai taumui ese\nkara namodia ba kara diba.\n24 Lau ese baina hakarohomui rohoroho,\nlai tano ḡaḡaena amo ese uit momodia e oda ohomu na heto.\n25 Iehova na e tomu: Oi ahumu binai,\nvada na hahetoho henimu ḡauna;\nbadina be vada o lalogu boio,\nbona hereva koikoidia vada o abidadama heni.\n26 Lau sibogu ese vairamu ramina baina abia isi,\nbona emu hemarai badina baine hedinarai.\n27 Emu kara dika-rohorohodia vada na itadia,\nemu heuda-hanai bona emu tubebe,\nbona emu lebulebu karadia ororo gabaedia ai.\nIerusalem e, madi ihabaimu!\nEla bona edena nega ai ba haheḡoeva?